
Alkulause. 


Kotikasvatusyhdistys on tänä vuonna samoin kuin 
jo aikaisempinakin vuosina julkaissut kotiopintokirjoja, 
jotka eivät ole käsitelleet kasvatuskysymyksiä. On nim. 
selvää, ettei nuorisoa tehdä paremmaksi pelkästään 
kasvatuksesta tai itsekasvatuksesta sille puhumalla, 
vaan antamalla sille askartelua, joka on omiaan joko 
suorastaan käytännöllisesti hyödyttämään sitä tai täyt- 
tämään sen ajatusmaailman kauniilla, kohottavalla, ja 
joka siten vahvistaa nuorison ihanteellista halua olla 
hyvän palveluksessa. Tällaiseksi nuorten luettavaksi 
on suunniteltu muutamia heimokirjoja, jotka kertovat 
hajallaan olevista Suomen suvun osista ja joista käsillä 
oleva kirjanen on ensimmäinen. 

Kotikasvatusyhdistyksen harrastus heimoasioihin 
ei ole uutta. Suomessa on sangen monilla kodinpäivillä 
puhuttu Amerikan suomalaisista, inkeriläisistä, viro- 
laisista, ja näytetty varjokuvia heidän elämästään. 
Onpa yhdistyksen toimesta ollut monesti puhujia In- 
kerinmaalla, vieläpä Virossakin, ja Kotikasvatusyhdis- 
tyksen antamasta sysäyksestä on meidän työmme ta- 
paista liikettä saatu käyntiin myöskin Amerikan suo- 
malaisten keskuudessa. On siis luonnollista jatkoa ai- 
kaisemmalle työllemme, että nyt julkaisemme kirjoja, 
jotka tarkemmin kuvailevat heimolaisiamme. 

Käsilläolcvassa kirjassa inkeriläinen mies esittää 
muutamin piirtein tärkeimpiä puolia inkeriläisten elä- 
mästä ja vaiheista ja kertoo heidän pimeään päätty- 
vistä tulevaisuuden toiveistaan, joista oleellisimmat pe- 
rustuvat Suomesta, sivistyneestä, hyvinvoivasta ja on- 
nellisesta Suomesta saatavaan henkiseen sekä aineelli- 
seen apuun. 

Sekä tämä että myöhemmin julkaistavat heimo- 
kirj at liitetään kotiopintokirj oihimme. Luulemme niiden 
hyvin soveltuvan kansanopistojen ohjelmaan. Suo- 
sittelemille tätä kirjaa myöskin jatko-opetuksessa käy- 
tettäväksi, kirja on luullaksemme kyllin helppotajui- 
nen sillekin ikäkaudelle. Lähempi tutustuminen heimo- 
laisiimme, jotka elävät aivan toisenlaisissa ja monessa 
suhteessa vaikeammissa olosuhteissa kuin me täällä, 
opettaa nuoria ihmisiä panemaan arvoa sille hyvälle, 
mistä me kotoisissa oloissamme saamme nauttia. Ja 
ennen kaikkea: läheisissä suhteissa voimme olla vain 
siihen, jonka hyvin tunnemme. Heimolaisemme tar- 
vitsevat tuntemustamme ja läheistä, myötätuntoista ja 
auttavaa vahvemman veljen kättä. Toivomme, että 
meidänkin vaatimattomat heimokirjamme olisivat apuna 
tässä tutustuttamisessa ja että niiden lukeminen saisi 
nuorisomme omistamaan suomalaisten veljiensä asian. 

Helsingissä syyskuulla 1922. 

Kotikasvatusyhdistys. 



Esittely. 

Suomen raja Karjalan kannaksella on piirtäytynyt 
aivan mielivaltaisesti. 

Rajan takana jatkuu sama Karjalan kannas, rajan 
takana asuu sama suomalainen kansa. Niin on ollut ja 
jäänyt edelleen olemaan. Tällä hetkellä ei Suomessa 
kuitenkaan monikaan tiedä, että näin on asian laita, 
ei tiedä, että siellä rajan takana on vuosisadoin ollut 
ja on olemassa suomalainen Inkeri maineen ja kan- 
soineen. 

Inkeri! 

Mistä mokoma nimi? 

Onhan siinä kaunista sointua. Eikö tunnukin, että 
tämä sana itsessään on jo herkkä, paljonpuhuva ja 
sydämeenkäypä? 

Niin tutkijat väittävät, että Inkerin nimi juontuisi 
ruotsalaisen Olavi Sylikuninkaan tyttären nimestä, 
Ingegerdistä. Tämä tytär meni naimisiin eräälle venä- 
läiselle ruhtinaalle, ja silloinen Inkerin alue tuli hä- 
nelle huomenlahjaksi. Mutta on niitäkin tutkijoita, 
jotka olettavat, että Inkeri-nimi polveutuu Inkereen- 
joesta, joka tämännimisenä on vuosisadat Nevajokeen 
virrannut. Eivätkö lienekin kuitenkin jälkimmäiset 
oikeassa, vaikka Inkerin kohtalo muistuttaakin huo- 
menlahjan osaa. Niin on Inkeri kuin kodista vieraisiin 
viety morsian, viety ja unohdettu. 

Inkerin kohtalossa on sitten vielä jotakin Kul- 
lervon kohtalon kovuudesta, ilmankos Inkerin kansa 
onkin Kalevalaan erikoisena osuutenaan Kullervo- 
laulut laulanut ja siitäpä on sitä usein Kullervon kan- 
saksi nimitetty. 

Kovaa kokea, olla unohdettu, vähäisin voimin 
elämänsä puolesta ponnistella, vaalia kuin vaistomai- 
sesti, ilman määrätietoisuutta omaa suomalaisuuttaan, 
— siinä Inkerin kansan osa kautta vuosisatain sekä 
kautta viimeisten vuosikymmenten. Ja vihdoin: kärsiä 
rajumyrskyn tapainen hävitys, joutua pilkkoiseen pi- 
meään, puille paljaille, raunioille, joilta kaikki on uudes- 
taan rakennettava, — siinä Inkerin viime vuosia ja 
nykyhetkeä. 

Kunpa joku edes kuulisi, kunpa joku apuun jou- 
tuisi! huokaa Inkeri. Raja on luja, huuto on heikko. 
Mutta rajan takana on Inkeri, on kansa ja maa, jotka 
eivät tahdo orjuuteen taipua. 

Inkerin tuntemukseen tahtoisi tämä vaatimaton 
kirjanen lukijaansa opastaa. Pieni on ollut käytettä- 
vissä oleva lähtehistö, vähäiset ovat olleet kirjoittajan 
edellytykset ja voimat, — sittenkin on täytynyt, koska 
Inkeri kutsuu, tällä kirjasella Inkerin puolesta esiintyä. 

Sulimmat ja sydämellisimmät kiitoksensa pyytää 
tekijä tässä yhteydessä lausua johtaja Mikko Tirraselle 
kaikesta saadusta arvokkaasta avustuksesta. 



Maantieteellinen silmäys. 


Inkerinmaa ulottuu Suomen rajasta Viron rajaan, 
pitkin Suomenlahden rannikkoa. Nevajoki jakaa sen 
kahtia, Pohjois- ja Länsi-Inkeriksi, vaikka vielä voimme 
sitä osaa Inkerinmaasta, joka on tuolla puolen Nevan, 
mainitsemamme maa-alueen keskipalkoilla, nimittää 
myös Keski-Inkeriksi. Nevajoen suulla on inkeriläisellä 
alueella, Pietarin kaupunki, ja sen takia on Inkerin- 
maakin venäläisen hallinnollisen jaon mukaan kuulunut 
Pietarin lääniin, muodostaen sen pohjoisimman osan, 
laajuudeltaan n. 15,000 km 2 . Pietari kasvoi miljoona- 
kaupungiksi ja Inkeri jäi niin varjoon, että venäläiset 
tuskin tiesivät Inkerinmaan olemassaolostakaan eivätkä 
tahtoneet tietää, että Pietarin läänin asukkaista on 
n. 150,000 suomalaista, että Pietarin läänissä on kuntia 
ja kihlakuntia, joita voidaan nimittää suomalaisiksi. 

Itse Inkerinmaan alue on vuosisatain vaihtuessa 
ollut monenlaisten vaiheiden alaisena. 

Kohta 1000-luvun jälkeen kuuluivat Inkerinmaa- 
han vain Inkereenjoen seudut. Keskiajan lopulla se lä- 
henteli nykyisiä ääriään, tultiin aikoihin, 1700-luvulla, 
jolloin siihen laskettiin kuuluvaksi koko Pietarin lääni, 
kunnes nykyjään Inkerinmaasta puhuessamme pidämme 
silmällä aluetta, joka ulottuu Suomen rajasta Nevajoen 
yli länteen Suomenlahden rannikkoa pitkin Narva- 




Suomen ja Inkerin raja Kirjasalon kohdalla. 

Kuten näkyy, on rajajoki sangen vahainen. Taustalla Kirjasaloa. 


jokeen ja itäänpäin Laatokan rannikkoa pitkin Lava- 
jokeen asti. Eteläinen raja on vaikeammin määriteltä- 
vissä: se kulkee ensin Laukaanjokea ja sitten pitkin soita 
ja alankoja kohti koillista ja itää, Lavajokeen. 

Inkerin sisämaa on alankoa, luonnonhistoriallisesti 
lähisukuista Virolle ja Karjalan kannakselle. Inkerin 
rannikko taas on matalikkoista. Tasaista rantamaa jat- 
kuu aina 30 km. pituudelle sisämaahan. Alavinta osaa 
ovat Suomenlahden rantamat, Nevajoen laakso ja 
Laatokan rantama. Lähimmällä Suomenlahtea on har- 
janteita Oranienbaumissa, Pietarhovlssa ja Parkalassa. 
Harjannemaata on sitten sisemmällä myös Hatsinan 
ja Jaaman välillä, eritoten ovat kuulut Puiko van, Tuu- 
täxin ja Kaprion mäet ja Karjalan kannaksen puolella 
Lempäälän, Toksovan ja Keiton mäet. 

Vaikka Inkeri onkin vesirikas maa, niin ei siellä 
järvistä maisemaa tapaa yhtä usein kuin Suomessa. 
Rannikkoa on Inkerillä pitkälti: kolmattasataa kilo- 
metriä Suomenlahden rantaa ja likipitäin sata kilomet- 
riä Laatokan rantaa. Ja jokia on Inkerissä paljon. Tär- 
kein ja mahtavin on Nevajoki, johon laskee useita lisä- 
jokia, joista mainittakoon Inkere vasemmalta ja Ohta 
oikealta. Viron rajajokena on Narvajoki, joka on kan- 
sallisena rajana ja entisenä maakuntarajana; nykyinen 
Viron raja kulkee jonkunverran idempänä. Kautta 
Länsi-Inkerin virtaa Laukaanjoki. Suomenlahteen las- 
kee useita pikkujokia ja Laatokkaan 2, Lavaoja ja 
Näsiä. 

Länsi-Inkerissä on useampia pieniä järviä, paiko- 
tellen tapaa siellä oikein soista järvialuetta, mutta aito- 
suomalaisia järvikomeudessaan ovat Pohjois-Inkerissä 
Toksovan ja Lempäälän tienoot. Nämä seudut sinisine 

Lempaalainen talo. 


selkineen ja salmineen ovat Inkerin muuten yksitoik- 
koisen luonnon loisteliaimpia. 

Inkerin maaperä ja vuorilaatu ovat ylimalkaan 
samaa mitä Suomen Karjalan kannaksen ja Viron. 
Maaperä on jääkautista merenpohjaa. Tulvakerrostuma 
lepää alankojen yllä, se on hiekkaa ja savea, Länsi- 
Inkerin irtonaiset kivilohkareet suurenevat Pohjois- 
Inkeriin tultaessa. Kivilaji on graniittia, mutta kiin- 
teätä vuoriperää ei ole missään näkyvissä. Länsi- 
Inkerin ylängöllä tapaamme myös kalkkikivikerrostu- 
mia. Kulkija, joka siirtyy syvemmälle Venäjälle; voinee 
vähitellen Inkerin alueelta erottuaan havaita, että kan- 
sallisuuden vaihduttua, on luontokin vaihtunut. Suoma- 
lainen leima on karissut luonnosta, tyypillisen venäläi- 
siksi käyvät maisemat vasta Inkerin rajain ulkopuo- 
lella. 

Inkerin kesät ovat lämpimämmät laadultaan kuin 
Suomen. Talvien pakkaset eivät kylmene niin pitkälle, 
eikä niitä riitä moniksi päiviksi. Meri tuoreuttaa ilman- 
alan, äkillisesti vaihtautuu Inkerissä kylmä lämpöi- 
seksi, pouta sateeksi. Mutta kesäisin on yötöntä aikaa 



Lempäälän kirkko. 



Lempäälän pappila. 

niinkuin Suomessakin, talvisin on pakkasta ja lunta 
niinkuin Suomessakin. 

Inkeri on yleensä viljavampaa kuin Suomi, kas- 
villisuus rehevämpää, maa elättävämpää. Metsää on 
vähemmän kuin Suomessa, se on hennompaa kuin Suo- 
messa, mutta kautta Inkerin on vielä havumetsää run- 
saasti. Onpa Keski-Inkerissä vielä viime vuosiin säi- 
lynyt keisarillista, pyhitettyä metsäaluetta. Samat 
lehtipuut viheriöivät Inkerin kunnailla kuin Suomen- 
kin, samat kotikoivut, -pihlajat, -lepät ja -pajut. On 
tammiakin, on vaahteria ja pähkinäpalteita mansikka- 
ahojen laitamilla. 

Yksitoikkoisuus ja karuus, järvettömyys ja auh- 
tous ovat kyllä ominaisia Inkerin luonnolle, mutta an- 
teliasta ja viihtyisää se sittenkin on. 


Historiallisia vaiheita. 

Suomalainen heimo on Inkerinmaata asuttanut jo 
historiantakaisista ajoista asti. Tämän otaksuman 
vahvistavat todeksi niin kivikauden aikuiset löydöt 
kuin myöhemmistä ajoista kertovat hautuumaat, joita 
Inkerin alueella on niin runsaasti, että eräs Inkerin vai- 
heiden esittäjä lausuu: »Harvassa maassa lienee todella 
niin paljon hautoja kuin Inkerissä». Nämä löydöt ja 
haudat kertovat meille Inkerin varhaisimmista vai- 
heista. Ne kertovat, että suomalaista heimoa on Inke- 
rissä asunut jo kivikaudella ja vielä enemmän rauta- 
kaudella. Ne kertovat, että oli aika — v. 600 — 800 kor- 
villa — jolloin kantasuomalainen asutus ulottui Väinä- 

joelta ja Peipusjärveltä Novgorodiin ja Olhavalle, 
Laatokan taakse, itään Äänisjärvestä, Vienan mereen 
saakka ja kautta etelä- ja keski-Suomen. Se oli suurta 
Suomea hämärässä menneisyydessä, Suomen heimojen 
yhteistä eloa valtavammilla ja laveammilla asuma- 
alueilla. Mutta siinä oli myös näiden heimojen heik- 
kous, etteivät ne jaksaneet, lujasti koossa pysyä, vaan 
hajaantuivat ja vieraisiin heimoihin hukkuivat. 

Vanhin Inkeriä asuttanut suomalainen heimo on 
vatjalaiset. Vielä Venäjän vallan syntyessä heidän 
asuma-alueensa ulottui Narvajoelta Novgorodiin. Nyt 
on heitä jäljellä tuhatkunta henkeä, eikä häviäminen 
sukupuuttoon liene vältettävissä. Novgorodin vallan 
alaisina he muodostivat n. k. Vatjalaisen viidennyksen, 
johon sittemmin Länsi-Inkerin lisäksi liitettiin myös 
koko Inkeri ja Käkisalmen lääni. Vatjalaisten valta 
kesti muutaman vuosisadan, jotka olivat vainon, veren, 
sotien ja katojen aikoja. 

Toistakin Inkerin vanhinta heimopolvea on vielä 
olemassa. Inkerissä on vielä viime vuosiin elänyt n. 
16,000 — 18,000 inkerikkoa. He ovat Inkerin alkuperäi- 
sintä suomalaisväestöä. Näiden vaiheista tutkijoilla on 
tietoja aina 1000-luvulta lähtien. Sotaa ja kauppaa he 
vuoroin kävivät, kunnes 1200-luvulla joutuivat Nov- 
gorodin vallan alaisuuteen. Näiltä Novgorodin ajoilta 
ovat Inkerin useimmat linnatkin peräisin, kuten Narva 
v. 1223, Kaprio v. 1279, Pähkinälinna v. 1323, Jaama 
v. 1384 ja Iivananlinna v. 1492. Näitä linnoja tarvit- 
sivatkin novgorodilaiset turvatakseen hyvän vero- 
alueensa Saksan ritarien ja Ruotsin alituista uhkaa 
vastaan. Antoivatpa novgorodilaiset Inkerin alueita 
parikin kertaa Liettuan ja Puolan huostaan läänityksinä. 

Puolalta vei kuitenkin läänitykseji — ennen kuin se 
ehti Puolan hakuunkaan — Moskova. 

Samat Novgorodin päivät ne panivat alun Inkerin 
venäläistyttämiselle. Inkeriin tulvi venäläisiä, nämä pe- 
rustelevat kauppaloita, kirkko anasteli maita, alkoi muo- 
dostua venäläisiä suurtiloja, venäläisyys imeytyi Inkerin 
maaperään. 

Moskovan valta, v. 1500 tienoilla, toi vielä suu- 
remman kansallisuussorron. Nyt alettiin Inkeriä kan- 
soittaa venäläisillä siirtolaisilla oikein hallitsijan käs- 
kystä, ja vihdoin tsaari suvaitsi langettaa Inkerin maa- 
orjuuteen kuten muunkin Venäjän. Ja maaorj uuden 
mukana tuotiin kreikkalaiskatolinen uskonto, jota alet- 
tiin väkipakoin Inkeriin juurruttaa. Pyhäköt poltet- 
tiin, uskonmuistot tuhottiin, vesivaleiluin käännytet- 
tiin pakanoita Venäjän uskoon ja henkeen. 

Vuosi 1581 tulee kuitenkin eräänlaiseksi käänne- 
vuodeksi Inkerin vaiheissa. Silloin valloittaa Ruotsi 
Inkerin linnat ja käy sotaa Venäjää vastaan. Stolbovan 
rauhassa v. 1617 joutuu Inkerin alue Ruotsille. Ei 
Ruotsikaan liioin Inkerin kansallisuuskoskemattomuutta 
kunnioita. Se tahtoo vastapainoksi Venäjän uhkalle, 
asuttaa maan luterilaisella väestöllä, jolloin sinne, joko 
hallituksen toimesta tai parempien toimeentulomah- 
dollisuuksien toivossa siirtyi Suomesta talonpoikaista 
väkeä, sijoittaa sinne saksalaisia suurtilallisia, luoda 
maan viljelysmaita jälkeen sodan hävitys vuosien. Sa- 
moin tahtoi Ruotsi perinjuurin kitkeä pois kreikkalais- 
katolisen opin maasta ja luterilaistuttaa sen uskonnon. 
Veroja kiskottiin mielivaltaisesti. Ihmekö sitten, jos 
Inkerin asutus väheni vähenemistään, väestö alkoi kar- 
kailla Venäjälle ja viranomaiset olivat voimattomat 

tätä karkulaisuutta estämään. Näin Inkeristä pois- 
siirtyneen väestön jälkeläisiä elää vielä nytkin Tverin 
läänissä. 

Inkeri autioitui. 

Mutta samoihin aikoihin ja vähää myöhemmin al- 
koi Suomesta käsin siirtyä kansaa Inkeriin. Nämä olivat 
äyrämöisiä ja savakoita, heistä pääasiallisesti polveu- 
tuu Inkerin nykyinen suomalainen valtaheimo, jota In- 
kerissä on lähes 150,000 henkeä. 1600-luvulla oli Inkeri 
läänitetty ruotsalaiselle ja saksalaiselle aatelistolle ja 
Suomesta puuhattiin siirtolaisia noita tiloja viljelemään. 
Koeteltiinpa Inkeriin saada asukkaita karkottamalla 
lainrikkojia Suomesta sinne. Niin kasvoikin Inkerin 
väkiluku 1600-luvulla kaksinkertaiseksi, samalla kun 
se tuli jälleen aivan suomalaisen kansan asuttamaksi 
seuduksi. 

Tältä Ruotsin vallan vuosisadalta on lähtöisin In- 
kerin luterilainen kirkko suomalaisine seurakuntineen, 
tältä luterilaisen uskon juurtuminen Inkerin kansaan, 
uskon, jolla on Inkerin suomalaisen kansallisuuden pe- 
lastamisessa suuret ansionsa, uskon, joka on kiinteäm- 
min pitänyt Inkeriä länsimaisen kulttuuripiirin vaiku- 
tuksen alaisena synkimpinäkin venäläisen vallan sorto- 
aikoina, uskon, joka on käynyt Inkerin kansalle niin 
rakkaaksi ja luovuttamattomaksi. 

V 1700 oli Ruotsin lyhytikäinen valtakausi lopussa. 
Venäläiset sotajoukot vahasivat Inkerin. Tuli taas 
pimeitä aikoja, tulivat Pietari Suuren päivät. 

V. 1703 perusti Pietari Suuri Nevajoen suulle 
Nevanlinnan ja määräsi samalle paikalle perustetta- 
vaksi valtakuntansa pääkaupungin, Pietarin. Suoma- 
laiset kädet laskivat Pietarin perustusta, suomalaista 

kansaa sortui Nevan suohon tätä suur- Venäjän pää- 
kaupunkia rakennettaessa. 

Tuli taas venäläistä kansoitusta, tuli maaorjuus 
uudelleen. Alussa nimitti Pietari Suuri vielä valtakun- 
tansa yhden osan Inkerinmaaksi, mutta ennenpitkää 
se liitettiin Pietarin lääniin. 

Maaorj uuden aikain ankeus, synkkyys ja kärsimyk- 
set ovat sanoinkuvaamattomat. Herran orja oli inkeri- 
läinen tällöin, hovin työssä hän kävi jo varhaisesta lap- 
suudesta asti. Raippa ja tyrmä olivat orjan kauhuina, 
äidit saivat imettää hovin koiria, vanhukset saivat le- 
vätä ruoskittavina verisillä piinapenkeillä. Raskaat 
vaimot vapautettiin verotyöstä vasta raskautensa viime 
päiviksi ja muutamaksi viikoksi jälkeen synnytyksen. 
Rippikouluajaksi piti nuorukaisen saada sijamies hovin 
työhön, morsiamesta piti maksaa raskaat lunnaat päivä- 
töin sekä rahoin hoviherralle. Usein hovirakennuksen 
ohi kulkiessa täytyi orjain paljastaa pää, voutien edessä 
piti polvillaan kompuroida. Orjat olivat täydellisesti 
herrain ja voutien mielivallan alaisia. Kun talonpojat 
kävivät aika- ajoittain tyytymättömiksi ja uskaltautui- 
vat puhumaan jotakin vapautuksestaan, viittasivat 
hoviherrat vierivään virtaan ja sanoivat: »Silloin tulee 
vapaus, kun tuo joki alkaa virrata päinvastaiseen suun- 
taan.» Suomalainen runonkerääjä kertoo Inkeri-vaiku- 
telmistaan: »Kaikkihan täällä on herran, sekä ihmiset, 
että metsän elävät.» Monet kerrat yrittivät talonpojat 
saattaa valituksiaan keisarin tietoon, mutta orjavaltuu- 
tettujen ei onnistunut päästä keisarin luokse, vaan jou- 
tuivat raippapenkille. Inkeriläisiä lähti pakoretkille 
aina Siperian perukoille asti. Karkottamista Siperiaan 
ei pelätty, pelättiin vuosikymmenin kestävää sotapalve- 

Entisiä maaorjia vapautuksen muistojuhlassa. 


lusta. Pelättiin kuin kuolemaa, sillä koko miehen ikä 
kului siihen. Sotamieheksi otto riippui herrain ja vou- 
tien mielivallasta. 

Maanviljelys ei päässyt edistymään. Eihän talon- 
poika joutanut maatilkkuansa raatamaan ja jokavuoti- 
set maanjaot tekivät hallaa niidenkin maaripekkeiden 
hoitamiselle, joita oli talonpoikain hoteissa. 

Henkinen elämä painautui samaan uomaan kuin 
muuallakin Venäjällä. Ei ollut suomenkielistä kirjalli- 
suutta ja sanomalehtiä, ei tiedetty mitään muun maa- 
ilman elämästä. Rajamuuri oli nostettu Suomen ja 
Inkerin välille, Inkeri oli tuomittu kitumaan henkisessä 
kurjuudessa muun Venäjän kanssa. Vain papisto, mi- 
käli se alkoi suomalaistua, sai sielunhoidon ohella vaalia 
inkeriläisten suomalaiskansallisuutta. 

Mutta vaikkei virtain juoksu muuttunut, vaikeni 
Inkerille sittenkin vapauden päivä. Tuli v. 1861 ja 
sinä vuonna antoi keisari Aleksanteri toinen talonpoikain 
vapautusmanif estin . 

Hallinnollinen kehitys. 

Vaikka vapautusmanifesti ei tuokaan mitään äkki- 
käännettä Inkerin oloihin, niin on sen vaikutus sitten- 
kin valtava ja suurimerkityksellinen. 

Novgorodin vallan alainen Inkeri oli hallinnolli- 
sesti jaettu pogosteihin, hallinnollisiin kirkkopitäjiin. 
Sitten tulivat piirikunnat (ujesdit) ja kukin piirikunta 
jaettiin pieniin pogosteihin. Piirikunnilla olivat maa- 
herrat ja virkamiehet, kunnilla taas jonkinlainen itse- 
hallintonsa. Ruotsin valta säilytti läänijaon, mutta 
toi lisäksi kirkollisia seurakuntia, kunnes 1700-luvulla 
tuli uusi venäläinen kunnallinen jako. 

Maaorj uuden aikana oli Inkerissä sekä valtion s. o. 
keisarillisen hovin että yksityisten aatelisherrain talon- 
poikia. Keisarillisen hovin talonpojille oli maaorj uuden 
aikana järjestetty oma kunnallishallintonsa ja tämä 
otettiin maaorjuuden lakattua Inkerin kunnallishallin- 
non perustaksi. 

Saman aatelisherran orjista muodostettiin kylä- 
kunta (mir). Tällaiselle kyläkunnalle luovutettiin n. 
neljä hehtaaria jokaista miespuolista asukasta kohti 
hovien maata, jonka hinta oli maksettava 50 vuoden 
kuluessa. Maa oli kyläkunnan yhteistä omaisuutta, 
kyläkunta vastasi sen verojen suorituksesta. Kyläkunta 
valitsi itselleen kylänvanhimman (staarostan) kolmeksi 
vuodeksi kerrallaan. Tällä staarostalla oli ensi vuosi- 
kymmeninä suuria rangaistusoikeuksia, hän sai tuomita 
raipparangaistusta, riistää maapalstoja. Myöhemmin 
siirtyi tämä oikeus kunnallisoikeudelle ja maapäällikölle. 

Useammat kylät muodostivat yhdessä kunnan 
(volostin), kuuluen tällaiseen kuntaan aina 5 — 30 

kyläkuntaa ja väkiluvun vaihdellessa kunnissa 2,000 — 
10,000. 

Itse kunnallishallinto perustui itsehallintoperiaat- 
teelle. Kunnankokouksissa olivat äänioikeutettuja 
kunnantuomarit, kyläkuntien vanhimmat, ja kymme- 
nysmiehet (mies jokaiselta 10 talolta). Tämä kunnan- 
kokous valitsi kunnanvanhimman (starssinan) , kunnan- 
tuomarit, laati kulunkiarviot, käsitteli teiden rakenta- 
mista koskevat asiat ja myöhemmin kouluasioitakin. 

Kunnanvanhimman mahti oli suuri. Tähän virkaan 
voitiinkin valita vain nuhteettoman maineen omaava 
talonpoika. Hänen valtakautensa oli kolme vuotta. 

Kunnanvanhimman apurina ja usein varsinaisena 
kunnan asiain hoitajana toimi kunnankirjuri. 

Kunnallinen oikeus oli kokoonpantu neljästä talon- 
poikaistuomarista, jotka kyläkunnat valitsivat. Oikeu- 
den kirjurina toimi kunnankirjuri. Se voi tuomita van- 
keutta, sakkoja, jopa raippakuritustakin aikaisemmilla 
ajoilla. 

Kunnallishallituksen vaatimat kulut suoritti talon- 
poikaisto veroina. 

Aleksanteri kolmannen aikoina saivat maapäälli- 
köt, jotka hallitus nimitti aatelisherroista tai upseeris- 
tosta, tavattoman, suuria valtuuksia. Heille myönnet- 
tiin oikeus vahvistaa tai jättää vahvistamatta virkaansa 
kuntain kokousten valitsemat kunnan- ja kylän vanhim- 
mat ja tuomarit ja heille siirrettiin ratkaisuvalta mo- 
nissa tärkeissä asioissa. Näin supistuivat vähiin itse- 
hallinto vapaudet, joiden turvin Inkerin kansa kuiten- 
kin löysi itsellensä kehittymismahdollisuuksia. 

Näin tultiin Venäjän v. 1917 vallankumoukseen. 

Tällöin julkaisi hallitus lain kunnallissemstvosta, 

jonka mukaan, yleiseen, yhtäläiseen, välittömään ja sa- 
laiseen äänioikeuteen pohjaten, kunnallisten olojen piti 
järjestyä kansanvaltaiselle ja kansallisesti vapaalle poh- 
jalle. Tämä järjestelmä ei ennättänyt kunnolleen voi- 
maan astua, Inkeri ei ennättänyt kunnolleen huoahtaa 
sen tuottamasta helpotuksesta, kun tuli neuvostovallan- 
kumous, joka täydellisesti mullisti Inkerin olot, teki 
Inkeristä sorron ja hiimuvallan temmellysalueen. 


Inkerin suomalaisten lukumäärä. 

1850-luvulta on meillä tarkkoja tietoja Inkerin 
väkilukusuhteista. Näiden mukaan asui Inkerinmaalla 
tällöin n. 100,000 suomalaisheimoista asukasta ja näistä 
oli evankelis-] ut erilaista uskontoa tunnustavia n. 80,000. 

V. 1900 tienoilla oli tämän suomalaisen väestön 
lukumäärä n. 150,000. 

Paria vuotta ennen Venäjän vallankumousta kuului 
Inkerinmaan luterilaisiin seurakuntiin n. 125,000 jäsentä. 

Ottamalla huomioon virolaisen kansanaineksen, 
joka asusti Inkerinmaalla ja Suomesta Inkeriin siirty- 
neet Suomen kansalaiset, voimme todeta suomalais- 
heimoista kansaa Inkerissä Venäjän vallankumouksen 
vuosina olleen likipitäin 200,000. 

Pahimpina venäläistyttäjinä, kansallisen tuhou- 
tumisen tuojina ovat Inkerin kansan keskuudessa olleet 
kreikkalaiskatolinen kirkko ja venäläinen koulu. Tuo 
kirkko hukutti helmaansa inkerikot ja vatjalaiset, siinä 
on suurin kansallinen vaara Inkerille piillyt. Suomalai- 
sille alueille tuotiin pakkotoimenpitein venäläistä asu- 
tusta. Muodostui venäläisiä kyliä. Näiden väkiluku 

alkoi kasvaa, näiden nskoa ja elintapoja alettiin suoma- 
laiselle väestölle tyrkyttää. Mutta olkoon tässä yhtey- 
dessä mainittu, että uskonnosta toiseen siirtymisen tul- 
tua sallituksi tsaari vallan viime vuosipa, voitiin Inke- 
rissä todeta vain siirtymistä kreikkal-riskatolisundesta 
luterilaiseen uskoon. 

Kun olemme tutustuneet siihen taisteluun, jota 
Inkerin suomalainen kansa kävi luterilaisen kirkkonsa 
ja oman koululaitoksensa turvissa, kansallisen olemassa- 
olonsa puolesta, voimme vakuuttavasti havaita, että 
Inkerin suomalaisen väestön luku kulki nousua kohti, 
pä^in elämää eikä kuolemaa. 


Inkerin luonnes, runo= ja tapaperintö. 

On eroa hämäläisen ja karjalaisen luonnelaadulla. 
On erikoista heimoleimaa kumpaisillakin. Niin on myös 
inkeriläisillä. Inkeriläinen on paljon vilkkaampi, eloi- 
sampi ja vaihtelevampi luonteeltaan kuin länsisuoma- 
lainen. Onhan niitä, jotka väittävät, että inkeriläinen 
sentään jäisi näissä ominaisuuksissaan jäljelle Suomen 
karjalaisista, mutta mielisinpä vakuuttaa, että sen, joka 
on ollut tilaisuudessa läheltä tarkkaamaan inkeriläisten 
sekä karjalaisten elämää, on myönnettävä, että yllä- 
mainitut ominaisuudet ovat jokseenkin tasasuhteisesti 
havaittavissa molemmilla. Olisinpa valmis olettamaan, 
että mielen nopeaa ailahtelua, hersyvää herkkyyttä, 
ovelaa vilkkautta, on inkeriläisessä vielä enemmän kuin 
karjalaisessa. 

Kansallinen vaateparsi säilyi Inkerissä vielä viime 
vuosikymmeniin. Oli helppo erottaa naisväestä, kuka 

Markko va^Järvisaarelaisia naisia kansallispuvuissaan. 


oli vatjalainen, inkerikko, äyrämöinen tai savakko, kun 
naiset kansallispuvuissaan kävivät. Keitto, Rääpyvä 
ja Markko va- Järvisaari kantoivat kauimmin kotiseutui- 
suusleimaa naispukuparressa. Rinnan vaatetusparren 
kanssa alkoi koti- ja käsiteollisuus kadota Inkeristä. 
Alettiin halveksia omatekoisia tamineita, tuli tulvimalla 
rihkamaa ja hetaletta Pietarista. 

Herkimpiä vieraille vaikutteille olivat Inkerin 
heimohaarautumista vatjalaiset. Samaa voidaan sanoa 
savakoista. Sitkeämpiä ja vierovampia, venäläisyyttä 
kaihtavampia olivat inkerikot ja äyrämöiset. Rikkain 
runoaarre on saatu inkerikoilta, paljon laihempi oli 
runosaalis vatjalaisilta. 

Annamme Inkerin kansanrunousaarteeseen kosket- 
taessamme sananvuoron suomalaiselle Inkerin-tutkijalle, 
tohtori V Salmiselle, joka kertoo: 

»Inkeri on ollut kansatieteen tutkijalle ja etenkin 

kansanrunouden kerääjälle oikea aarreaitta. Siellä on 
säilynyt viime vuosikymmeniin saakka paljon vanhaa 
suomalaista kulttuuria, kuten jo puvuston suhteen 
huomaa. Samaten on tapojen ja taikojen laita. Eten- 
kin juhlamenot ovat hyvin meidän päiviimme asti säi- 
lyneet. 

Inkerissä on saatu talteen niin rikkaat kokoelmat, 
että jos sellainen runous tavattaisiin muulla Europan 
kielellä, niin olisi se tutkijain ja runouden harrastajain 
yleisenä huomion ja ihailun esineenä. Kaikista koko 
Suomen ja Karjalan kielten alueilta talteen saaduista 
vanhoista kertovaisista ja tunnelmarunoista on runsas 
neljäs osa n. 12,000 toisintoa tästä pienestä maanäärestä. 
Lyyrillistä vanhaa runoutta on täältä saatu muistiin 
kirjoitetuksi runsaammin kuin koko muulta suomalai- 
selta alueelta yhteensä.» 

Inkerissä on ollut runolaulajia, jotka ovat muistis- 
saan säily telleet suuria määriä kirkkaita ja ihania sä- 
keitä. Inkeristä ovat Kullervon runot lähtöisin. Inkerin 
itkuvirret, jotka kaunistivat ja herkisty ttivät pitotun- 
nelmat, ovat tutkijain mielestä kirkkaampia kuin Kar- 
jalan. Inkeri lauloi harmaista arkipäivistään, lauloi va- 
lottomasta orjuudestaan, lauloi kansallisen runoutensa 
mahdista. On kuin kärsimys olisi kirkastanut Inkerin 
kansan runon niin kirkkaaksi, on kuin se olisi runoonsa 
purkanut kaiken kauniimpansa, on kuin koettelemuk- 
set olisivat hioneet sen loistamaan kuin jalokiven, tai 
kimmeltämään kuin kyynelen. Kärsimys ja tuska on 
usein laulun lähteenä ollut, mutta sitä kauniimmaksi, 
väriloistoiseksi kuin taivaankaari, on siitä runo saanut. 

Edellä mainitsemamme suomalainen tutkija to- 
teaakin puhuessaan Suomen ja Inkerin kansanrunou- 

Inkeriläisiä nuoria miehiä pyhänvietossa. 


desta, että »näemme saman ilmiön kuin Kreikassa. 
Homeron laulut kehkeytyivät kukkaansa Vähässä 
Aasiassa eivätkä itse Kreikassa». 

Runo-omainen herkkyys ja sydämellisyys, hartaus 
ja laulurakkaus on säilynyt Inkerin kansassa nykypäi- 
viin. Eihän tarvitse kuvitella, että kansan arkinen 
elämä olisi ollut mitään erikoisen viehättävää. Ei. 
Paljon oli siinä raakaa ja alhaista, paljon pimeyttä ja 
orjanomaista, mutta kuitenkin on todettava, että siinä 
toisaalta oli paljon kaunistakin. Olivat perintätapaiset 
perheolot, helposti innostuva mieli, taikain ja mahtien 
palvonta, mutta myös harras uskonnollisuus. Viime- 
mainittu seikka ansaitsee erikoisen huomion. Inkerin 
kansa kunnioitti kirkkoaan ja uskontoaan vilpittömällä 

hartaudella, kansan moraalinen taso oli, sivistystasoon 
verrattuna, tavattoman korkealla. 

Vielä sananen muutamista ennakkoluuloista, jotka 
näyttävät olevan Suomessa Inkeriin nähden vallalla. 

Ollaan taipuvaisia uskomaan, että Inkerin kansa 
olisi ollut halutonta työhön, pyrkinyt helpolla elämään. 
Tämä on osittain kyllä tottakin. Pietarin läheisyys toi 
uudet, helpommat ansiomahdollisuudet, se houkutti 
miehiä rahaa ansaitsemaan ja maata matkaamaan. 
Mutta eikö se toisaalta myös tehnyt miehiä yritteliäiksi 
ja tarmokkaiksi ja alotekykyisiksi? Eikö toisaalta in- 
keriläinen nainen ollut oikea raatajan ja uurastajan 
perikuva? Ei, kyllä Inkerissä työtä tanattiin ja sitkeyttä 
riitti. Puhtausvaisto ja järjestyshalu oli inkeriläisillä 
paljon korkeammalla kuin venäläisillä, niin paljon kuin 
useammat inkeriläiset kylät, kahden puolen tietä raken- 
nettuine taloineen muistuttivatkin ulkoasultaan venä- 
läisiä kyliä. 

Yleinen on sitten Suomessa ainakin sellainen käsi- 
tys, että Inkerin kieltä(!) on vaikea suomalaisen ymmär- 
tää, että se on vähintään yhtä vaikeatajuista kuin viron 
kieli. Tämmöisiä käsitteitä omaavan suomalaisen olisi 
jo aika hävetä. On jo aika tietää, että melkein koko 
inkeriläinen kansanaines puhuu yhtä puhdasta suomea 
kuin konsanaan Suomen puoleisen Karjalan asukas puhe- 
kielessään käyttää. Inkeriläiset ovat suomalaisia ja pu- 
huvat suomea! 

Näinä viimeisinä vapaustaistelun vuosina on kaivau- 
tunut esille vuosisatain kätköistä Inkerin vaakuna. 
Poikki vaakunan, oikeasta yläkulmasta vinoon vasem- 
paan alakulmaan sininen leveä viiva, sen molemmin 
puolin punaista tiiliristikkoista laitamaa, ylä- ja alakul- 

mat keltaiset. Värien 
kieli tässä vaaku- 
nassa kertoo Nevajoen 
sinisestä uomasta, jota 
kaartaa punainen In- 
kerin suo j elusmuuri , 
keltaiset aukeamat ku- 
vaavat Inkerin vilja- 
peltoja. 

Tämä vaakuna on 
Ruotsin vallan aikui- 
nen, Kaarle XII. päi- 
viltä lähtöisin. Se on 
muistomerkki niiltä 
ajoilta, jolloin Inke- 
riin siirtyi se suoma- 
lainen kansanaines, 
joka muodostaa Inke- 
rin nykyisen valta- 
väestön, joka on sa- 
maa Suomen kansaa, kuin Suomen niemelläkin asuva 
ja jolla ovat samat menneet muistot. 

Samoin on Inkeri nostanut hulmuamaan maakunta- 
väreihin sommitellun lippunsa. Se on ristilippu, niin- 
kuin muidenkin Pohjolan kansain. Keskellä sininen 
risti, ristissä kapeat punaiset laitamat, kulmaneliöt 
keltaiset. 

Inkerillä on omaperäinen kansankulttuurinsa, kau- 
nis ja rikas kansanrunoutensa, omat supisuomalaisetkan- 
santapansa, sama luterilainen uskonto kuin Suomessa- 
kin. Se ei ole merien takana, vain rajan takana se on, — 
mutta se on suomalainen. 



Lippuryhmä. 

Inkeriläinen sotilasryhmä kansallis 
>ine lippuineen. 

Tuutarin kirkko. 


Inkerin luterilainen kirkko. 

Olemme jo huomauttaneet siitä merkityksestä, joka 
luterilaisella kirkolla on ollut Inkerin suomalaisen kan- 
sallisuuden pelastaj ana. 

Tämä kirkko on johdattanut Inkerin kansan pois 
venäläisyyden vaikutuspiiristä, se siinä on alunpitäen 
voimakkaammin kansallista henkeä, suomalaisuutta, 
ylläpitänyt. 

1600-luvulla, jolloin luterilainen kirkko sai jalan- 
sijan Inkerissä, oli siellä kymmenittäin venäläisiä kirk- 
koja ja seurakuntia. Vaikka luterilainen kirkko tuli 
Ruotsin vallan toimesta ja pakkotoimenpitein, niin alkoi 
se kohta osottaa suurta elinvoimaisuutta. Muodostui 
yhä uusia seurakuntia. 

Ja kohta ensimmäisinä vuosikymmeninä tuli kirkko 
ainoaksi tekijäksi kansallisessa sivistyselämässä, sen pii- 

Rippikoulunuorisoa juhhsasussaan ripille lähdössä. 


rissa alkoi kansallinen erikoiselämä havaittavimmin il- 
metä. 

Lukutaidon sai Inkerin kansa kylälukujen, pyhä- 
koulujen ja rippikoulujen kautta tuolta kirkolta. Luteri- 
lainen kirkko sen istutti ja sitä ylläpiti pimeimpinä ja 
varhaisimpina aikoina. 

Taloudelliseen elämäänkin sai kansa herätteitä kir- 
koltaan, sen apuneuvoin se alkoi vaurastua ja kohota 
korkeammalle tässä suhteessa kuin venäläinen naapu- 
rinsa. 

Kirkon taholta pantiin alulle Kolppanan seminaa- 
rin perustamispuuha, seurakunnat ylläpitivät vanhim- 
pia aitosuomalaisia kansakouluja ja perustelivat kirkko- 
kouluja. Inkerinkin seurakunnat kannattivat apu- 
kassaa, joka toimi Venäjän luterilaisten seurakuntain 
piirissä. Tämä apukassa avusti vähävaraisempia seura- 
kuntia pappien palkkaamisessa ja tuki Kolppanan semi- 
naaria. Kirkon alotteesta avustivat seurakunnat koleh- 
deillaan ja lahjoituksillaan tuota samaa oppilaitosta. 

Samoin ylläpitivät seurakunnat Lempäälän kuuromyk- 
käinkoulua. Omien rajojensa sisäpuolelle ne perustui- 
vat vaivaistaloja ja lainakirjastoja. Viimemainittuja 
alettiin sirotella syrjäkyliinkin. 

Kirkollisesti oli Inkeri jaettu kolmeen rovastikun- 
taan Lyyssin, Itä-Inkerin ja Länsi-Inkerin rovastikun- 
tiin. Lyyssin rovastikuntaan kuuluivat Valkeasaaren, 
Lempäälän, Vuole-Miikkulaisten, Toksovan, Keiton, 
Rääpyvän, Markkovan ja Järvisaaren seurakunnat; 
Itä-Inkerin rovastikuntaan Venjoen, Liissilän, Inkeren, 
Tuutarin, Hietamäen, Skuoritsan, Ropsun, Tyrön ja 
Serepetan seurakunnat ja Länsi-Inkerin rovastikun- 
taan Koprinan, Pankkovan, Kolppanan, Kupanitsan, 
Moloskovitsan, Kattilan, Soikkolan, Novasolkan, Kap- 
rion, Narvusin ja Narvan seurakunnat. Yhteensä siis 
28 luterilaista seurakuntaa. Aivan myöhäisimpinä ai- 
koina muodostui muutamille kappeliseurakuntia, ja 
seurakuntain luku nousi näin ollen oikeastaan yli 30. 

Inkerin seurakuntain papisto oli viimeisinä vuosi- 
kymmeninä valtavalta osaltaan Suomesta syntyisin, 
Helsingin yliopistossa tehtäväänsä valmistunut. Tämä 
papisto voi todistaa, kuinka likelle se pääsi Inkerin kan- 
san suomalaista olemusta, kuinka läheinen ja lämmin oli 
kaitsijain ja seurakuntain välinen suhde, kuinka kallis 
oli luterilainen kirkko Inkerin kansalle. 


Kansallisen valveutumisen aika. 

V 1861 vapautui Inkeri maaorj uudesta. 

Jo v. 1785 perustettiin Inkeriin ensimmäinen suo- 
malainen kansakoulu. Perustaja oli perintöruhtinas 
Paavali Petro vits ja koulu oli Kolppanan kylässä, tar- 

Inkeriläisiä naisia. 

koitettu Hatsinan linnan suomalaisen palveluskunnan 
lapsille. Ensimmäinen inkeriläinen kansakoulunopet- 
taja oli Pietari Raikkerus. 

Tuota kansakoulua seurasi »sunnuntaikouluja» ja 
»lauantaikouluja», tuli laitoksia, jotka pääasiallisesti 
virsikirjan ja katekismuksen avuin laskivat perustusta 
Inkerin tulevalle koulutyölle. 

Mutta 1860-luvulta voimme laskea alkavaksi Inke- 
rin kansallisen valveutumisen kauden. 

V. 1863, silloin kun ei Venäjällä ollut vielä ainutta- 
kaan tällaista laitosta, perustettiin Inkeriin Kolppanan 
suomalainen opettaja- ja lukkariseminaari. Se alkoi 
toimintansa samana vuonna kuin Jyväskylän seminaari 
Suomessa. Tämä vuosi on siksi enemmän kuin merkki- 
vuosi Inkerin historiassa, se oikeastaan on kansallisen 
valveutumisen alkuvuosi. Oli toiminnassa »Venäjän 
luterilaisten seurakuntien apukassa» ja tämä apukassa 

Kolppanan opettajaseminaari. 
Puutarhasta. 


myönsi varat seminaarin rakentamiseen. V 1866 val- 
mistui ensimmäinen inkeriläinen opettaja- ja lukkari- 
joukko. Sinä vuonna se lähti kuin kylvömies koleana 
aamuna autiolle, avaralle, kevätkuohkealle pellolleen. 
Inkerin suomalaisen kansakoululaitoksen kasvu kävi 
aluksi nopeassa tahdissa. Oltiin vasta vuodessa 1876 
ja jo oli 28 kansakoulua toiminnassa. V 1887 sai jo 
2164 lasta opetusta noissa kansakouluissa. Kansa niitä 
nostatti, noita kouluja, opettajan elo oli kärsimystä ja 
tuskaa, venäläisten suhtautuminen kylmää ja epäsuo- 
peaa, mutta niitä nousi vain. Kolppanan seminaari oli 
toiminut tuskin kolme vuosikymmentä, kun oli Inke- 
rissä jo 65 suomalaista kansakoulua V 1911 toimi Inke- 
rissä kansakouluja: Tsarskoje-Selon kihlakunnassa 59, 
Pietarhovin 29, Lyyssin 33, Pietarin 13, Jaaman 5. 
Yhteensä 139 koulua. Ja oppilaat olivat suomalaisia. 
Oli vielä 90 koulua, joissa oli venäläisiäkin oppilaita. 
Samana vuonna oli 85 Kolppanan seminaarin valmista- 

Kolppanan opettajaseminaarin vanha talo. 


maa opettajaa työssä Inkerin kouluvainiolla. Vaatima- 
ton oli oppilaitoksena Kolppanan opettajaseminaari, 
mutta puoli vuosisataa toimittuaan oli se antanut In- 
kerille yli 200 opettajaa. Vain uskontoa ja äidinkieltä 
salli venäläinen valta opettaa suomeksi Inkerin kansa- 
kouluissa, venäjää piti tankuttaa päivät pitkät suoma- 
laisille lapsille. Mutta se ei voinut estää suomalaista opet- 
tajaa käyttämästä selityskielenään oppilaiden äidin- 
kieltä 1 . Ne koulut, missä Kolppanan seminaarin kasvatti 
opetti, tulivat aitoinkeriläisiksi kansakouluiksi. Oli 
osattomampiakin paikkakuntia. Oli paljonkin: sellaisia, 
joissa oli venäläisen seminaarin käynyt suomalainen 
opettaja tahi joissa oli venäläisen vallan määräämä 
ummikkovenäläinen opettaja. Näiden viimemainittujen 
koulujen suomalaistuttamiseksi käytiin taistelua, jopa 
tehtiin koululakkojakin viime vuosina. Valistusminis- 

teriön kouluneuvostot ja maalaishallinnot vainosivat 
»kolppanalaisia», mutta kansa vaati heitä kouluihinsa, 
omia opettajiaan. 

Niin kävi kehitys. Inkeriläisen kansallisen valistus- 
työn valtainen nousu viime vuosikymmeninä olisi kun- 
niakas mille kansakunnalle hyvänsä. 

Oppilaat liittyivät laulu- ja raittiusseuroihin enti- 
sen opettajansa ympärille kansakoulun päätettyään, 
sillä nämä harrastukset olivat inkeriläisissä oloissa ainoa 
sallittu vapaa valistustoimintamuoto. 

Eräs inkeriläisen valistustyön veteraaneista, Paavo 
Räikkönen, kuvailee inkeriläisen kansakoulunopettajan 
koulunpitoa 50 vuotta sitten seuraavasti: 

»Aamulla mentiin koulutupaan, jossa tilaa olisi ol- 
lut ehkä parillekymmenelle oppilaalle, jos sääntöjä — 
nykyajan käsityksen mukaan — olisi osapuilleen seu- 
rattu. Mutta siellä istui pöytien ympärillä kaksinker- 
tainen määrä, ja kenelle ei istumapaikkaa riittänyt, se 
seisoi. Ahtaus oli tietysti sanomaton, ilman puhtaudesta 
ei puhumistakaan. Kun liian tukalaksi kävi, avattiin 
ovi, ja silloin kylmä ilma porstuasta höntäsi sisään. 
Pää oli hiessä, mutta jalkoja paleli. Siitä huolimatta, 
ja samoin opetuskaluston niukkuudesta, sujui koulutyö 
innolla ja huolella. Lapset kirjoittivat ken pöydällä, 
ken polviensa varassa. Mutta tyytyväisiä oltiin siitäkin 
vähästä, mitä näissä oloissa saatiin .» 

Sama kertoj a kuvailee, kuinka puoli vuosisataa sitten 
Liissilän Rampalan kulmalla muodostui ensimmäinen 
erikoislaatuinen inkeriläinen nuorisoseura, kuinka silloin 
jo Inkerin kansa kuvastui kertojalle »janoavana, poudan 
polttamana maana, joka ahnaasti särpii jokaisen sille 
langenneen virvoittavan kastepisaran, synnyttääkseen 

Kolppanan seminaarin uusi rakennus. 


oraan, kasvaaksensa, yletäksensä korkeammalle, jotta 
sille aukeaisi laajemmat näköalat .» 

V. 1891 perustettiin raittiusyhdistys »Inkeri». Mi-* 
kali se raittiusasiaa Inkerissä ajoi, sikäli se vapaatakin 
valistustyötä teki. 

Tämä raittiusyhdistys kokosi Inkerin kansaa ylei- 
siin laulu- ja soittojuhliin. Kuusi tällaista juhlaa, suu- 
renmoista ja valtavaa, tuli vietetyksi. Ensimmäinen 
v. 1899 Skuoritsassa ja viimeinen v. 1913 Kolppanassa. 
Näihin juhliin saapui sadoittain laulajia ja tuhansittain 
yleisöä Inkerin kaikilta kulmilta. Monet sytyttävät sa- 
nat niissä lausuttiin, niissä pontevimmin kansallista 
henkeä herätettiin. Kaikissa niissä laulettiin inkeriläisen 
opettajan, M. Putro-vainajan v. 1888 sepittämää ja sä- 
veltämää kansallislaulua »Nouse Inkeri». 

Syntyivät omat sanomalehdet. 

Jo vuodesta 1870 lähtien ilmestyivät Pietarin Sa- 
nomat ja Pietarin Sunnuntailehti, v. 1874 — 79 Pietarin 

Lehti, v. 1879 — 83 Pietarin Viikkosanomat, v. 1884 alkaen 
Inkeri ja v. 1908 lähtien Neva. Viimemainitut ilmestyi- 
vät yhteen aikaan yhdistettyinäkin nimellä Uusi Inkeri, 
mutta erosivat sitten, edellämainittu edustaen oikeisto- 
laista ja jälkimäinen vasemmistolaista suuntaa poliitti- 
sissa ohjelmissaan. Molempain lehtien henki oli kuiten- 
kin täysin suomalainen, Inkerin suomalaisuuden varti- 
joina ne seisoivat ja levittivät sivistyksen valoa Inkerin 
syrjäisimpiin sopukkoihin. Ne varsinkin olivat omansa 
kohottamaan Inkerin kansaa aikansa tasalle, ne olivat 
omansa lähentämään Inkeriä Suomeen, erottamaan 
kansaa venäläisestä maailmasta. 

Jo 1870 luvulta lähtien julkaisi kanttori Paavo 
Räikkönen neljä vuosikymmentä »Suomalaista Kansan- 
Kalenteria Venäjällä». Tätä Kalenteria levisi tuhansin 
kappalein Inkeriin, se alkoi muodostua joka kodin kir- 
jaksi, sen sisältö oli aina kansanomainen ja yleistajuinen, 
yleissivistävinä kirjoituksineen, tietoineen Inkerin oloista, 
kertomuksineen ja runoineen. Samoin alkoi Neva-lehti 
julkaista omaa kalenteriaan »Kansalais-Kalenteri Inke- 
rinmaalla ja Pietarissa», joka niinikään teki viime vuo- 
sina huomattavan määrän valistustyötä. Vielä julkais- 
tiin muutamina vuosina » Joulu vieras»-nimistä joululeh- 
teä Inkeriä varten, sekä viime vuosina »Inkerin Joulua» 
ja »Inkerin nuorison Joulua». Kolppanan seminaarin 
50-vuotisj uhlaksi ilmestyi seminaarin j uhla- albumi, 
merkittävä inkeriläinen sivistyshistoriallinen julkaisu. 
Vuosien varrella ilmestyi myös erilaisia hengellisiä jul- 
kaisuja, kuten esim. muutaman vuoden »Hyvä Sa- 
noma». Nämä julkaisut levisivät papiston toimesta laa- 
jalti kansan syvien rivien keskuuteen. 

Siinä Inkerin kansallista kirjallisuutta. 

Köyhää, sa- 
notaan. Oikeas- 
taan ei mitään kir- 
jallisuuttakaan. 

Mutta tässä 
onkin huomatta- 
va, ettei Inkeri 
tarvinnut mitään 
omaa kirjallisuut- 
ta. Vaikka Suo- 
mesta käsin ei 
tehty mitään sen 
henkisen nälän 
tyydyttämiseksi, 
niin se sittenkin 
oli jo vuosikym- 
menet suomalai- 
sen kirjallisuuden valta-aluetta. Mitä se antoi Suomen 
kirjallisuudelle Kalevalaan ja Kantelettareen, sen se 
alkoi ottaa Kivenä ja Ahona takaisin. Lainakirjastoja 
syntyi kaikkiin seurakuntiin sekä kaikille seuroille, 
suomalainen kirjallisuus alkoi löytää Inkerissä otolli- 
sen maaperän hengenviljelykselleen. Suomalaisia sa- 
nomalehtiä tilattiin Inkeriin. 

Eikähän sikäläisissä oloissa minkään kansalliskirjal- 
lisuuden syntymistä voitu ajatellakaan, siksi voimakas 
oli vieras sorto, siksi alkeellista ja nuorta vielä kulttuuri- 
elämä. 

Mutta sittenkään en tahtoisi, kuten tähänastiset 
Inkerin kulttuurin kuvaajat tekevät, jättää mainitse- 
matta muutamia kenties vaatimattomia nimiä, mutta 
kuitenkin inkeriläisen kulttuurin puolesta puhuvia. 

nimiä, jotka kertovat kenties vähäisistä saavutuksista, 
mutta sittenkin ovat inkeriläisiä. Ja siitähän on jokaisen 
kansan kerrottava, mitä sillä on. Omansahan siitä sit- 
tenkin rakkainta on. 

' Inkerillä on ennen kaikkea orjarunoilija Jaakko 
Räikkönen. Mies, joka syntyi maaorj uudessa v. 1830 
ja on saanut nimensä suomalaisten kansanrunoilijain 
parveen. Inkerin kohtalon kovuutta, orjuuden aikojen 
armottomuutta, Suomen tylyyttä Inkeriä kohtaan ja 
muunkin maailman menoa hän runoissaan korutto- 
masti, mutta tehoisasti ja sattuvasti lauloi. 

Inkeri on antanut suomalaiselle kirjallisuudelle 
Matti Kurikan, joka kosketteli kertomuksissaan Inkerin 
elämää sekä kirjoitti Inkerin orjuuden aikain viime het- 
kistä näytelmän »Viimeinen ponnistus». Näytelmä on 
hyvin tunnettu Suomessakin. 

Kansan-Kalenterin nykyjään harmaantunut toi- 
mittaja Paavo Räikkönen on monissa kymmenissä ker- 
tomuksissaan kuvaillut Inkerin elämää sekä suorittanut 
Kalenteria julkaisemalla ja sanomalehtityössä suuren ja 
unohtumattoman työpäivän Inkerin suomalaisuuden 
hyväksi. 

Onnistuneita kuvauksia Inkerin elämästä on kir- 
joittanut lahjakas sanomalehtimies Aapo Vesikko. 
Lupaavasti ovat runokannelta helkytelleet varsinkin 
herkkäsieluinen lyriikko Aapo Iho ja kansanrunoilija, 
talollinen J. Ström. Sakari Putro on osoittautunut hy- 
väksi humoristiksi omissa sepitelmissään sekä Krylovin 
tärinäin suomentajana. M. Ruotsi on kirjoittanut näy- 
telmän Orjina ollessa ja T. Hirvonen samoin näytelmän 
Miirun valtijaat. 

Inkerin kansallislaulun luojana on muistettava 

Lempäälän kansantalo. 


Pietarin Pyhän Marian kirkon urkujen takana harmaan- 
tunut taiteilija Mooses Putro, joka on säveltänyt monia 
tunnettuja kuorolauluja ja muodostanut Inkerin kir- 
kon messusävelmistön. Hän lähti kirkkomatkalleen, 
vanhuutensa päivinä, näinä viimeisinä kauhun päi- 
vinä Eikä palannut 

Suomalaiselle näyttämötaiteelle on Inkeri antanut 
Suomen Kansallisteatterin taiteilijan, Iisakki Latun, 
yhden maineikkaimmista Inkerin pojista. 

Lupaavasti esiintyi säveltäjänä viime vuosina 
keuhkotautiin ja kurjuuteen sortunut Juho Pentikäinen. 

Kansan valistustyömaalla, eritoten inkeriläisen 
kansakoululaitoksen puoltajina ja opettajapolven kas- 
vattajina, henkisten rientojen lietsojina, ovat tunnetut 
maisterit Pekka Toikka, Juhana Peräläinen ja Kaapre 
Tynni, jotka kaikki ovat eri aikoina olleet Kolppanan 
seminaarin johdossa. 

Kirkollisella alalla suoritti koko elämäntyönsä par- 
haimman osan Inkerin kirkon palveluksessa, v. 1920 
kuollut rovasti Juho Saarinen. 

Siinä nimiä, jotka jotakin merkitsevät Inkerin nuo- 
ressa kulttuurissa. Inkeri on onnellinen nämä omates- 
saan, onnellinen, kun se tietää, että se saa vielä kerran 
suomalaisen kulttuurin lähteistä ravintoa itselleen am- 
mentaa. 

Pietarin suomalaisten keskuuteen, joiden kanssa 
Inkeri oli kulttuuriyhteydessä, perustettiin Pietarin 
Suomalainen Yhteiskoulu. Se muodostettiin monet 
vuosikymmenet toimineen Kirkkokoulun tilalle ja en- 
nätti se toimia liki io vuotta. Tämän oppilaitoksen 
määränä oli myös inkeriläisen opiskelevan nuorison 
johdattaminen suomalaisiin korkeakouluihin. Paljon 
inkeriläisiä opiskelikin jo tässä koulussa. 

Tällä välin oli virinnyt kysymys Kolppanan semi- 
naarin uudistamisesta ja laajentamisesta. Seminaarin 
laajentamiskysymys, ikävä kyllä, muodostui jonkinlai- 
seksi kiista-asiaksi vanhoillisen ja nuoren suunnan vä- 
lillä, kunnes se ratkesi v. 1917, jolloin Inkerin kuntain 
edustajakokous kääntyi kuvernementin valtuuston puo- 
leen ja sai tältä raha- avustuksen seminaarille. Nyt al- 
koi seminaari toimintansa mies- ja naisseminaarina, 
suomalaisen seminaarin työohjelmaan tähtäävänä oppi- 
laitoksena. Kansan karttuisa käsi riensi sitä myös auliisti 
tukemaan. 

Sama Inkerin kuntain ja seurakuntain kokous, joka 
pidettiin kohta jälkeen Venäjän v. 1917 vallankumouk- 
sen, suunnitteli pohjan Inkerin kansalliselle itsehallin- 
nolliselle koululaitokselle. Kokous päätti myös, että 
kaikissa kouluissa on opetus tästä lähin toimitettava 
lasten äidinkielellä. 

Toinen edustajakokous pidettiin vuoden 1918 syys- 
kuussa ja asetti se ratkaistavaksi kaksi kysymystä: 

Inkerin kuntien liiton ja inkeriläisen kansanopiston pe- 
rustamisen. Edellinen kysymys raukesi tällä erää val- 
mistaviin toimenpiteisiin, mutta kansanopisto, suoma- 
lainen kansanopisto, syntyi vielä samana syksynä Tok- 
sovaan. Syntyipä toinenkin: kristillinen kansanopisto, 
Toksovan kappeliseurakuntaan, Haapakankaalle. 

Vallankumouksen jälkeisenä kesänä perustetaan 
Inkeriläinen Nuorisoliitto, johon kohta lukeutuu pari-, 
kolmekymmentä nuorisoseuraa. Nuorisoseuratyö saa 
Inkerissä tavattoman voimakkaan ja ripeän vauhdin, 
tuntuu kuin nuoriso tahtoisi päästämällä päästää päi- 
vänvalon pimeimpiinkin sopukkoihin. Nuorisoliitto liit- 
tyy valistusseura »Soihtuun», joka on ollut olemassa jo 
v:sta 1908, mutta jonka tähänastinen toiminta on ollut 
vaikeaa ja vähätuloksista. 

Edelleen perustetaan kirj apaino-osuuskunta 

»Sampo», suomalainen kirjapaino Pietariin, Inkerin va- 
listuselämän, Inkerin kansallisen taloudellisen elämän 
tarpeita tyydyttämään. Se tuntui aurinkoiselta sadulta, 
mutta totta se oli ja kirjapaino alkoi toimintansa. Niin. 
Vain alkoi 

Kansakoulut suomalaistutetaan. 

Pois ryssäläiset opettajat, kansa niin vaatii. Inkeri- 
läisiä tilalle, omia, kenties nuoria ja kokemattomia, 
mutta omia voimia! Soinnahtaa suomenkieli kaikissa 
koulusuojissa, tauonnut on venäjän tankutus, poissa 
ovat pimeyden mustasotnj alaiset, sortajakätyrit. Suo- 
menkieli, suomalaiset oppikirjat, suomalainen opettaja! 

Ollaan toivon täyttymyksen ajoissa. Ollappa nyt 
auttamaan valmis käsi Suomesta ojennettuna! 

Kirkollisenkin elämän alalla käydään uudistuksiin 
käsiksi, Herätetään kysymys inkeriläisen synoodi- 

kokouksen ja konsistorion — se oli tähän asti ollut yh- 
teinen saksalaisten kanssa — aikaansaamisesta. Pide- 
tään seurakuntien edustajain kokous, Inkerin seura- 
kunnat asettavat oman väliaikaisen konsistorinsa. 

Kansakoulualalla on päästy ihmeisiin. 

V 1918 lopulla on Inkerissä Saarin (Tsarskoje- 
Selon) kihlakunnassa kouluja, joissa opiskelee suoma- 
laisia oppilaita 102, Lyyssin 70, Kuusojan (Pietarhovin) 
64, Pietarin 42, ja Jaaman 36. Yhteensä siis käy inkeri- 
läisiä lapsia 314 kansakoulussa ja suomenkielisten opet- 
tajain lukumäärä on 248. 

On kuin olisi toivottu kevät tulossa . . mutta .halla, 
takatalvinen, kaiken tappava halla, odotti Inkerin haa- 
veellisia hankkeita. Kommunistinen kirves oli jo aikoja 
sitten pantu Inkerin kansanvalistuksen vauraasti ver- 
sovan puun juurelle. 

Hävitys tuli. 


Inkerin taloudelliset olot. 

K. Soikkeli mainitsee Inkeri-katsauksessaan Oma- 
maa-teoksessa, että Inkerissä harjoitetaan maanvilje- 
lystä, rannikolla kalastusta ja merenkulkua, sisämaassa 
parkinkiskontaa, Pietarin ympäristöllä maanviljelystä 
ja karjanhoitoa. 

Parkinkiskonnan olisimme voineet jo viime vuosina 
poistaa elinkeinoluettelosta. 

Maanviljelyksen luvattu maahan Inkeri oikeastaan 
on, oivallisine savikkoisine, kivettömine peltoineen ja 
suunnattoman suurine soineen, jotka kuivaajaa ja vilje- 
lijää vartovat. Hiekkaisillakin mailla menestyy peru- 

nan viljelys. Maanviljelysolot vain olivat kovin nurin- 
kuriset ihan viime vuosikymmeneen asti. Suuret maa- 
alueet olivat suurtilallisten hallussa, hovien huostassa, 
seitsemättäsataa suurtilaa oli jälkeen vuosisadan vaih- 
teen Inkerissä ja näiden hallussa oli likipitäin puolet koko 
maa-alasta. 

Viljelysmaata oli vähän, suunnattomat alueet oli- 
vat laitumena, metsänä ja suona. 

Viljelihän talonpoika kyllä ruista, ohraa, kauraa, 
perunoita, vehnää, tattaria, pellavaa, herneitä, papuja 
ja humaloitakin, mutta kovin alkuperäisellä kannalla 
olivat viljelykset. Vasta viime vuosina ilmaantuneet 
maanviljelysseurat toivat heinän ja juurikasvien vilje- 
lyksen päiväjärjestykseen. 

Kalastusta harjoitettiin Länsi-Inkerissä, Suomen- 
lahden rannalla ja Laukaan joen varsilla sekä Pohjois- 
Inkerissä Laatokan rannalla. Länsi-Inkerissä oli myös 
käsiteollisuus joltisestikin kehittynyt. 

Pietarihan se oli, joka määräsi Inkerin taloudellisen 
kehityksen suunnan, joka elätti Inkerin. Maanviljelys 
Inkerissä alistautui karjanhoidolle ja karj antuotteet 
vietiin maitona Pietariin. Suurimman, valtavan suuren 
osan, talonpoikaisten tuloista muodosti maitokauppa. 
Vieriinpä Pietariin myös heiniä, perunoita, olkia, kau- 
roja, luutia, pajunparkkia, sieniä, marjoja, kalaa. Pie- 
tari tarjosi muitakin ansiomahdollisuuksia. Miehistä 
väkeä lähti sinne Inkeristä ajureiksi ja työansiolle, rah- 
dinaj oa har j oit ettiin maaseudullakin . Pietarista kulkeu- 
tui kesäksi huvila-asukkaita Inkeriin, rautateiden var- 
sille alkoi muodostua taajaväkisiä yhdyskuntia. Vielä 
muutama vuosi sitten tuotiin Pietarista kasvattilapsia, 
»ruunun lapsia» moniin Inkerin koteihin. 

Juhlivaa kansanjoukkoa Kirjasalossa. 
Taustalla tyypillinen talonpoikaistalo. 


Pietarin läheisyys tappoi kyllä Inkerin käsiteollisuu- 
den, mutta maanviljelys, heti kun maanviljelysseuroja 
alettiin perustella ja neuvojia saada tähän työhön, 
alkoi kohota. Korkeammalla se oli ollutkin suomalai- 
sissa kylissä kuin venäläisissä, mutta aivan viime vuo- 
sina olisi ollut niitä enää häpeä verratakaan toisiinsa. 
Saamaton, laiskuri ja aivan neuvoton oli venäläinen ta- 
lonpoika maatilkkunsa ääressä. 

N. s. Stolypinin maalaki antoi sysäyksen Inkerin 
maatalouden kehitykselle. Tämä laki poisti kylän yh- 
teisen maanomistusoikeuden ja teki ^alonpojan oman 
maapalstansa isännäksi. Talonpoika tiesi, ettei sitä 
maata, jonka hän nyt oli yksityisomaisuudekseen saanut, 
tarvitse kenellekään luovuttaa ja siksi voi hän kaiken 
tarmonsa maansa hyväksi käyttää. Tämä laki antoi 
hänelle oikeuden ostaa lisää maata itselleen, laski tur- 
vallisen perustan maanomistusolojen vakaantumiselle 
Inkerissä. 

Suoritettiin uusi maanjako, tilat pyöristettiin ja 

viljelykset saatiin yhteen tahi muutamaan harvaan kap- 
paleeseen. Yritteliäät inkeriläiset talonpojat alkoivat 
ostaa ja hankkia maata takapajuisilta viljelijöiltä ja 
hovien tiloiltakin. Alkoi muodostua kukoistavia, suuria: 
inkeriläisiä talonpoikaistiloja, joiden isännät olivat 
eturivin miehiä kaikissa henkisissä sekä taloudellisissa 
harrastuksissa. 

Koko Inkerin maataloudellisen tason nousu oli vuo- 
sina ennen bolshevikien valtaan pääsyä huomattavan 
suuri. V 1913 toimi Inkerissä 54 osuuskauppaa, 16 osuus- 
kassaa, 12 maamiesseuraa ja 6 maidonmyyntiosuuskun- 
taa. Näiden lukumäärä heti jälkeen vallankumouksen 
oli noussut suunnilleen puolella. Muodostui sonni- ja 
tarkastusyhdistyksiä. Pidettiin maanviljelysnäyttelyitä, 
jotka kuvastivat vakuuttavasti ja ilahduttavasti Inkerin 
maatalouden nousua. 

V 1918 alussa liittoutuivat inkeriläiset osuuskun- 
nat ja perustivat kansallisen osuustoiminnallisen keskus- 
liikkeen »Aitan», johon liittyi lähes sata osuuskuntaa ja 
liike pääsi kohta käyttelemään miljoonapääomaa. Tästä 
osuusliitosta piti tulla oikea kansallisten taloudellisten 
yritteiden tuki ja avunantaja valistusjärjestöille. Sen 
yhteydessä rohjettiin jo ajatella, kirjapaino »Sammon» 
perustamisen jälkeen, kustannustoiminnankin harjoit- 
tamista. 

Ei tarvinne mitään muita todisteita, kuin tosiasiat, 
siitä, että Inkerin taloudellinen kehitys kävi nousua 
kohti. Inkeriläinen talonpoika oli yritteliäs, vastaan- 
ottavainen, helposti innostuva ja toimeen pystyvä. In- 
keriläiset eturivin maanviljelijät ne olivat, jotka vainon 
vuosina kantoivat hartioillaan sortovallan hallat, in- 
keriläinen maanviljelijä se oli, joka osoitti voivansa 

nostaa maan taloudelliseen kukoistukseen. Ei ole Inke- 
rillä koskemattomia korpia eikä tukkimetsiä, mutta on 
verraton maantieteellinen asema. Inkeri on erinomainen, 
tulevaisuuden maanviljelys- ja karjanhoitomaa. Suu- 
remman väestömäärän se pystyy elättämään. Suuret 
taloudelliset mahdollisuudet ovat sillä edessään. 


Inkeri neuvosto^orjuudessa. 

Kuin päivän pilkahdus öisessä pimeässä oli Inkerille 
lyhytaikainen vapauden aika jälkeen helmikuisen Venä- 
jän vallankumouksen. Keväiset tuulahdukset silloin 
kävivät kautta maan ja ilmoissa tuntuivat. Täysin 
rinnoin laulettiin »Nouse Inkeriä» silloin . 

Siihen se sitten meni. 

Ei se ollut vielä täyttä päivää, olihan vain herää- 
mistä ja nousua, mutta mitä sitten tuli, se on kerto- 
matonta. Se on kauhua, vuosimäärin kestävää, yhtä- 
mittaista kauhua. 

Orjuutusta merkitsi tsaristinen venäläinen ies Inke- 
rille ja orjuutusta on ollut kommunistinen, neuvostoies. 
Lamaan se on kaiken elämän painanut, tuhoa tehnyt 
Inkerissä. Sortoa ja kurjuutta on Inkeri viime vuosina 
kärsinyt, ja sorto on ollut katalinta ja häikäilemättö- 
min tä, mitä ajatella saattaa. 

Neuvostovallan alkupäivinä ei kukaan olisi usko- 
nut aikain näin kauheiksi käyvän. Neuvostovalta lu- 
pasi leipää nälkäisille, rauhaa maailmansotaan väsy- 
neelle rahvaalle. Semstvot, kunnalliset itsehallintoeli- 
met hajoitettiin. Asetettiin neuvostot kyliin, kuntiin, 
kihlakuntiin ja lääniin. Rinnan kommunistikiihkoili- 

jäin kanssa pääsi heti valtaan pimein ja kelvottomin ve- 
näläinen työläisaines, Suomen päättynyt vapaussota 
heitti Inkeriin monia tuhansia maanpettureita ja rikol- 
lisia, jotka suomalaisina ottivat Inkerin suomalaiset 
kylät kokeilukentikseen. Tuli köyhälistokomiteoita 
kyliin. Näihin komiteoihin ei saanut valita kunnollisia 
talonpoikia. Vain kurjimmat, omaisuutensa tuhlanneet 
heittiöt niihin kelpasivat. Kuntain neuvostoihin sai va- 
lita vain kommunisteja. Mistä olisi Inkerissä niitä löy- 
detty? Lähetettiin ja määrättiin ylhäältäpäin. 

Alettiin tasata taloutta. Ensin hävitettiin hovit ja 
niiden viljelykset, sitten käytiin käsiksi kunnollisim- 
pien talonpoikain maatiloihin. Verotettiin, niin kauan 
kuin rahalla oli arvoa, rahaveroin, otettiin sadoin tu- 
hansin ruplin. Kun ei rahalla alkanut olla arvoa, kek- 
sittiin luontaisverot, otettiin viljat, eläimet, voit, mai- 
dot, kananmunat. 

Ensin raahattiin miehinen väki puna-armeijaan, 
otettiin ajojahdein ja pakko-otoin. Kotiin jääneille 
miehille, vanhuksille ja sairaille, ja naisille ja lapsille 
järjestettiin pakkotyöt, ensin juoksuhautain kaivami- 
sessa — varustauduttiin Suomea vastaan — sitten 
metsätyöt Pietarin polttoainepulan torjumiseksi. Neu- 
vostotalouksiin, joita perustettiin entisten hovien maa- 
tiloille, vaadittiin talonpoikia uuteen verotyöhön. Neu- 
vostossa oli käytävä hevosmiesten jokapäiväisessä 
kyytivelvollisuudessa. 

Järjestettiin silmitön valtiollinen urkinta. Otettiin 
tuhansittain inkeriläisiä panttivangeiksi, tuomittiin 
vuosikausiksi tyrmiin ja pakkotöihin »valkokaartilai- 
suudesta», kidutettiin ja ammuttiin. 

Inkerin papisto pakotettiin karkaamaan Suomeen. 



Kirkot jäivät kylmille, 
kolme, neljä pappia on 
oleskellut Inkerin kol- 
messakymmenessä seura- 
kunnassa neuvostokau- 
den aikana. Kirkkojen 
omaisuus on ryöstetty, 
kommunistit ovat pitä- 
neet kokouksiaan kir- 
koissa, kansan uskonnol- 
lisuutta on häväisty ja 
loukattu mitä kamalim- 
min. Tässä on jouduttu 
niin jyrkkään ristiriitaan Inkerin kansan vakaan us- 
konnollisen maailmankäsityksen kanssa, että kui- 
lua ei ole voitu tasoittaa niillä näennäisillä myön- 
nytyksillä, joita on alettu tehdä kirkollisen elämän 
hyväksi. 

Koululaitos on tuhottu. 

N Monikymmenlukuinen inkeriläinen opettajajoukko 
on paennut Suomeen, koululaitos on annettu suomalais- 
ten kommunistien käsiin. Näistä kommunisteista on 
kolmikuukautisilla kursseilla valmistettu kansakoulun- 
opettajia ja pantu nämä »opettajat» inkeriläisten kyläin 
elätettäväksi, opettamaan muutamien kommunististen 
oppikirjain avulla, ilman koulutarpeita ja opetusväli- 
neitä. Inkerin kansanopistosta on tehty kommunisti- 
nen maatalouskoulu, Kolppanan seminaarista kommu- 
nistinen opettajateknikuumi. 

Vapaa valistustyö on tukahdutettu. Inkeriläisen 
Nuorisoliiton tilalle on tullut kommunistinen nuoriso- 
liitto, joka lähettelee agitaattoreitaan pitkin kyliä kom- 

munistisia järjestöjä perustelemaan ja saarnaamaan 
maailman vallankumouksesta ja kansainvälisen köyhä- 
listön luokkasodasta ja venäläisen kommunistisen val- 
lan ihannuuksista. Puolueettomia nuorisoj är j estöj ä, 
joita yhä vielä on ollut toiminnassa, on vainottu kaikin 
keinoin. 

Osuustoiminta tapettiin alussa kokonaan. Kaikki 
hävitettiin, osuustoimintamiehiä vainottiin, elintarve- 
jakelu siirrettiin neuvostoille. Nyttemmin on alettu 
puuhata eloon osuustoiminnallisia järjestöjä, mutta 
kommunistisen valvonnan alaisina. »Aitta» on kuollut, 
»Sampo», Inkerin kansan suomalainen kirjapaino, ryös- 
tetty ja kuljetettu Karjalaan, kommunistista kirjalli- 
suutta palvelemaan. Inkeriin levitetään suomalaista 
kommunistilehteä »Vapautta» ja kommunistista kirjalli- 
suutta. 

Voimme sanoa, että kaikki, mikä Inkerillä oli kan- 
sallista, on tuhottu, paitsi itse kansaa, joka sekin on saa- 
tettu kamppailemaan elämästä ja kuolemasta. Sanalla 
sanoen, kaikki järjestetyt elämänmuodot olivat Inke- 
rissä yhteen aikaan mahdottomat. 

Oli täydellinen sekasorto. 

Nyttemmin ovat olot paljon parantuneet. Vainot 
vähentyneet, vapauksia palautettu. Mutta raskaana 
painaa venäläisen orjuutuksen ies Inkerin hartioita, In- 
kerin, joka on näänny tetty ja kidutettu kuoleman par- 
taalle. Raunioitunut on Inkeri. 

Siinä sen aikakauden hedelmä Inkerille, aikakau- 
den, jota voimme nimittää neuvosto-orjuuden aika- 
kaudeksi. 



Inkerin vapaustaistelu. 


Nuori on itsensä Inkerin heimon keskuudessa käsite 
Inkerin kansa. 

Se käsite on vasta kansallisen valveutumisen vuo- 
sien herättämä, vasta viimeisinä vuosikymmeninä on 
Inkeri alkanut tuntea itseänsä. Koko Inkerin siihenas- 
tinen taistelu kansallisten oikeuksiensa ja suomalaisuu- 
tensa puolesta on ollut aivan kuin vaistonvoimaista, sy- 
dämennostattamaa, itsetiedotonta taistelua. Se on ollut 
puolustautumista kuolemaa vastaan, suomalainen 
luonto ei tahdo antaa perään ja vieroo vierasta, asettuu 
ehdointahdoin vastaan kaikkea, joka vierasta on. 

Vasta viimeisinä vuosikymmeninä kylvettiin kan- 
sah syviin riveihin kansallisen tunnon ja kansallisen vel- 
voituksen siemen. Vasta viime vuosikymmeninä alkoi 
Inkerin kansan valveutuneempi aines saada vakuute- 
tuksi kansanjoukot siitä, että kansallisen olemassaolon 
puolesta on alettava pontevampi, selvämääräisempi 
taistelu. 

Ja silloin, uusien orjuuden vuosien tullessa, alkoi 
osa Inkerin kansaa tuntea vieraan sortajan loukkaukset 
myös kansallisena loukkauksena. Venäläisen vainoval- 
lan häikäilemätön sorto painoi suomalaista sydäntä In- 
kerin kansassa. Kommunistinen hirmuvalta, joka perin- 
juurin tahtoi lyödä kotkankyntensä Inkerin eloisaan 
ruumiiseen, joka ulotutti tuhotyönsä kaikille elämän- 
aloille Inkerin kaikilla kulmilla, vasta saikin Inkerin 
kaikki sydänveret liikkeelle. Näistä sekasorron ja hävi- 
tyksen vuosista, niinkuin niin monilla paljon onnelli- 
semmassa asemassa tällä kertaa olevilla nuorilla kan- 
soilla, syntyi Inkerilläkin ajatus vapautumisesta vie- 

4 — Inkeri. 

raan vallan alaisuudesta. Mutta emme olisi rehellisiä, 
tekisimme väärin väittäessämme, että Inkerin tähän- 
astinen vapaustaistelu on ollut jotakin jo täysin selvää 
ja määrätietoista kansallista vapaustaistelua. Sitä se 
ei ole voinut vielä olla. Se on ollut viimeiseen asti kiu- 
satun talonpoikaisten kapinaannousua sortovaltaa vas- 
taan ennen kaikkea. Luottamus avusta, joka tälle tais- 
telulle pitäisi saada, on aina kohdistunut lähinnä Suo- 
meen, sinne on vetänyt veri ja sydän. Mutta jo on 
rohkeimpia inkeriläisiä rintoja elättänyt toive saada 
Inkeri vapaaksi, ja läheisemmin liitetyksi Suomeen sen 
tulevaiset kohtalot. Mitään suurempaa tukea tälle aja- 
tukselle ei kuitenkaan Suomen taholta ole annettu, niin- 
kuin ei itse sen viriämiselle eikä Inkerin vapaustaistelun 
sy t ty misellekään . 

Äärimmäisyyteen asti kiusattua inkeriläistä kansaa 
alkoi paeta Suomeen jo Suomen vapaussodan aikana. 
Tämän vapaussodan aikana lehahti myös Inkerissä 
eloon toivon tuli, sellainen luottamus, että Suomi tulee 
auttamaan, vapauttamaan Inkeriä orjuudesta. Ei mi- 
tenkään, niin uusi kuin itse ajatus olikin, jaksettu us- 
koa, että tämä ei nyt jo tapahtuisi. 

Olosuhteet kurjistuivat kurjistumistaan, kävi yhä 
raskaammaksi elämä, mielivalta riehui, Inkerin päivät 
pimenivät. 

Pakolaisia tuli Inkeristä yhä enemmän. 

Suomeen siirtyi valtava osa valveutuneinta inkeri- 
läistä kansanainesta. Tämä aines ei voinut täällä jäädä 
toimettomaksi, se tunsi itsellään olevan velvollisuuksia 
toimia kansansa pelastamiseksi. Inkerissä oli tapahtu- 
nut talonpoikain epätoivoisia kapinanyrityksiä jo v. 
1918, talonpoikain, joiden joukossa kommunistisen 

valtakauden alkupäivinä oli paljon uuden, niin paljon 
lupaavan opin, tiedottomia kannattajiakin. 

Suomeen siirtyneet inkeriläiset alkoivat todenteolla 
puuhata apua Inkerille. Perustettiin talvella v. 1919 
Inkerin Väliaikainen Hoitokunta, perustettiin silloin, 
jolloin Inkerin kuntain asettaman Inkerin Kansan val- 
tuuston, oikeastaan ensimmäisen inkeriläisen kansalli- 
sen hallintoelimen lyhytaikaiset päivät v. 1918 jo olivat 
luetut. Inkerin Hoitokunta otti käsiinsä Inkerin va- 
paustaistelun johdon. Se anoi apua Suomelta, anoi 
uudestaan ja uudestaan, mutta poliittinen tilanne tun- 
tui kehittyvän toisiin suuntiin. Varsinainen avunanto 
Inkerille evättiin, vain pakolaisavustusta alettiin pon- 
tevasti järjestää. 

Tällöin olivat olosuhteet kevättalvella v. 1919 ke- 
hittyneet niin että inkeriläinen sotilasjoukko, — niin, 
inkeriläinen kansallinen sotajoukko! — voitiin muodos- 
taa ja se voi ottaa osaa taisteluihin neuvostojoukkoja 
vastaan Viron kautta. Sama tie, sama asia! Viron 
kautta Inkeriin! 

Keväällä, toukokuulla v. 1919 noustiin maihin 
Laukaanjoen suussa. Inkeriläinen sotajoukko astui 
inkeriläiselle maankamaralle, — oli alkanut aseellinen 
Inkerin vapaustaistelu. Sen vaiheisiin merkittiin kohta 
kauniita voittoja: Kaprion ja Yhinmäen valtaukset, to- 
sin raskain uhrein saadut. Onneton Inkeri kuuli va- 
pautuksen tulevan. Se tuskin tiesi, kuka tulee, mutta 
sitä suurempi oli innostus niissä Länsi-Inkerin kylissä, 
joiden kautta vapauttavan joukon kulku kävi. 

Mutta kohta katkesi Länsi-Inkerin suunnalta käy- 
dyn vapaussodan ensi vaihe. Inkeriläiset joukot joutui- 
vat taistelemaan samalla suunnalla toimivien valkoisten 

venäläisten naapuruudessa ja inkeriläisten pyrkimykset 
eivät voineet olla herättämättä pahaa verta venäläisten 
holla. Tuli ikäviä selkkauksia. Venäläiset riensivät 
aseista riisumaan inkeriläisiä joukkoja, joissa he näkivät 
kapinoitsijoita. Näin aiheuttivat länsi-inkeriläisen va- 
paustaistelun ensimäisen vaiheen onnettoman lopun 
valkoiset venäläiset joukot, jotka tunsivat inkeriläisissä 
vihollisensa vain siksi, että nämä ajoivat myös kansal- 
lista asiaansa taistelussaan. 

Uudelleen pääsi Inkerin alueelle Viron armeijassa 
toimivana Inkerin rykmentti syksyllä v. 1919, jolloin 
venäläinen kenraali Judenitsh teki Viron suunnalta 
hyökkäyksen Pietaria vastaan. Tällöin tunkeutuivat 
inkeriläiset aina Hatsinaan asti, mutta venäläisten 
joukkojen peräydyttyä Pietarin luota ja venäläisen sota- 
retken päättyessä tuhonomaiseen tappioon, joutuivat 
inkeriläisetkin joukot uudelleen peräytymään. Viron 
rajoilla ne sitten taistelivat rinnan virolaisten joukko- 
jen kanssa, kunnes Viron hallitus solmittuaan rauhan 
neuvost o- Venäjän kanssa, oli pakoitettu ne aseista rii- 
sumaan. 

Ensimmäisen Länsi-Inkerin sotaretken rauettua siir- 
tyi paljon taisteluun osaa ottaneita sotureita takaisin 
Suomeen. Näihin aikoihin oli myöskin rajan yli yhä 
tullut lisää pakolaisia Inkeristä. Vihdoinkin voitiin 
ajatella taistelun alkamista tältäkin suunnalta. Kirja- 
salon kylä, joka on Pohjois-Inkerin syvälle Suomeen 
tunkeutuva kulmake, tuli pitkäksi aikaa vapaustaiste- 
lun tukikohdaksi tällä suunnalla. Kirjasalon kylän mie- 
het olivat jo helluntaista v. 1919 lähtien pitäneet ky- 
läänsä hallussaan ja torjuneet kommunististen rankaisu- 
retkikuntain hyökkäykset. Näille Kirjasalon miehille 




Inkeriläisten pakolaisten edustajakokouksen osanottajat Raudussa, syksyllä v. 1920. 

avuksi ehättivät rajan takaa Suomen puolella harjoi- 
telleet inkeriläiset miehet. Muodostui pataljoona. Ei 
tyydytty enää Kirjasalon kolkkaa suojelemaan. Kyti 
rinnoissa palava halu pelastaa autioituneet kodit ja 
kärsivä Inkeri. Heinäkuun lopulla tekivät inkeriläiset 
sotaretken tältä suunnalta, vallaten Miikkulaisten, 
Matoksien, Korkeamaan ja Lempäälän kyliä ja pi- 
täen niitä viikon päivät hallussaan, vapautuneen 
väestön innostuneena ottaessa omia joukkoja vastaan. 
Mutta heikot olivat joukot, ammuksitta ja leivättä, 
rajan tullessa takaa suljetuksi, eivät ne kauan kes- 
täneet. 

Inkeri jäi tältä kulmalta rankaisuretkikuntain tem- 
mellysalueeksi ennen pitkää. Kirjasalo vain tuli omin 
joukoin turvatuksi. 

Sama oli toisenkin Pohjois-Inkerin retken kohtalo. 
Se tehtiin lokakuulla v. 1919 yhtaikaisesti Länsi-Inkerin 
toisen retken kanssa. Viikon sekin kesti. Sama loppu. 
Ei ammuksia, ei leipää, ei varajoukkoja, vain verisiä 
taisteluita kylmässä syksyssä, ylivoimaista vihollista 
vastaan. 

Oli taas joukkojen osana Kirjasaloon kotiutu- 
minen. 

Täällä ne vihdoinkin kevättalvella v. 1920 hyväk- 
syttiin suomalaista raj avartiopalvelusta suorittaviksi 
joukoiksi ja saivat suomalaisen avustuksen, tullen suo- 
malaisen sotilasjohdon alaisiksi. Muutamia kuukausia 
ne tässä ominaisuudessa uhrautuvaisesti ja tunnollisesti 
tehtäväänsä suorittivat, odottaen joka hetki päivää, 
jolloin ne olisivat saaneet todenteolla, Suomen pontevin 
avuin, käydä käsiksi Inkerin vapauttamiseen venäläi- 
sestä sortovallasta. 

Se päivä ei tällä erää tullut. 

Tuli rauhaa. 

Syksyllä solmittiin Tarton rauha Suomen ja neu- 
vosto-Venäjän välillä ja joulukuun 6 p:nä 1920 jättivät 
inkeriläiset joukot mieltäliikuttavin juhlallisuuksin vii- 
meisen vapaan Inkerin kolkan. Täyden tunnustuksen 
ne saivat Suomen taholta suorittamastaan palveluk- 
sesta, siitä palveluksesta, jota Inkerin kansa oikeastaan 
on vuosisadat Suomen äärillä suorittanut. 

Suomen puolella, Valkjärvellä, hajaantuivat joukot. 

Inkeriläistä sotajoukkoa ei ollut enää olemassa, ei 
Suomessa, ei Virossa. 

Oliko Inkerin vapaustaistelu rauennut? 

Tähänkö? 

Näinkö onnettomasti? 

Oltiin kuin tuuliajolla. 

Viroon jäi inkeriläisiä pakolaisia, mutta vielä enem- 
män, 7000 — 8000, Suomeen. Pakolaisten asioita hoiti- 
vat pakolaisten edustajakokousten valitsemat Länsi- ja 
Pohjois-Inkerin Hoitokunnat, joista viimemainittu on 
toiminut ihan viime aikoihin, edustaen Inkerin asiaa 
Suomessa. 

Pakolaisten luku on huvennut» Vuosimäärin maan- 
pakolaisuuskohtalon kovuutta kokeneet ihmiset ovat 
lähteneet koteihinsa, tuntematonta, monesti niin armo- 
tonta kohtaloa kohti. 

Auliisti ja jalosti on Suomi pakolaisia auttanut. 
Tarvitsevat pakolaiset ovat saaneet elintarveavus- 
tusta, pakolaisten valistamiseen on myönnetty run- 
saasti varoja. Vihdoinkin ovat inkeriläiset saaneet 
tuta Suomen auttavan käden turvaa ja heimosydämen 
hellyyttä, 

Inkerin itsehallintosohjelma. 

Paljoja eivät inkeriläiset Tarton rauhalta odotta- 
neetkaan. 

Tuli vielä vähemmän. 

Mitä inkeriläiset rohkenivat toivoa jo tällä hetkellä, 
se käy ilmi Inkerin Väliaikaisen Hoitokunnan touko- 
kuulla v. 1920 julkaisemasta Inkerin itsehallinto-ohjel- 
masta. Tälle ohjelmalle toivottiin Suomen antavan 
kannatuksensa, tämä ohjelma oli vähintä, minkä tur- 
vissa voitiin ajatella Inkerin suomalaisen väestön kan- 
sallisen olemassaolon ja elinehtojen tulevan turvatuksi, 
tämän ohjelman katsottiin hyvittävän Inkeriä sen kan- 
tamista raskaista uhreista, sen kokemista kärsimyksistä, 
sen käymästä taistelusta. 

Ohjelma sisälsi seuraavaa: 

1) Inkerinmaa, käsittäen suunnilleen Pietarin ku- 
vernementin pohjoiset kihlakunnat — Lyyssin, Pietarin, 
Tsarskojeselon, Pietarhovin ja Jaaman, — muodostaisi 
muuhun Venäjään nähden sisäisesti autonomisen maa- 
kunnan. 

2) Tämän maakunnan autonomian piiriin eivät 
kuuluisi ulkopoliittiset suhteet, raha-, posti- ynnä sota- 
laitos, eikä se osa kulkulaitosta, jolla on yleisvaltakun- 
nallinen luonne. 

3) Julkista valtaa tässä maakunnassa käyttäisi 
yhteisymmärryksessä maakunnan hallituksen kanssa 
kansaneduskunta, jossa Inkerin suomensukuisella väes- 
töllä olisi oma kansallinen edustuksensa. Maakunnan 
hallituksessa olisi valvottava kansallisen vähemmis- 
tön edut, 

4) Inkerin suomensukuiselle väestölle olisi tur- 
vattava kansalliset elinehdot itsehallinnon, oikeuden- 
käytön, taloudellisen, sivistyksellisen ja uskonnollisen 
elämän aloilla. 

5) Kansallisen edustuksen aikaansaamiseksi ja 
yleensä Inkerin suomensukuisen väestön kansallisen 

itsemääräämisoikeuden toteuttamiseksi käytännössä 
olisi välttämätöntä koota tämä väestö kansallisiksi kun- 
niksi nykyisten kuntien rajoja tarkoituksenmukaisesti 
muuttelemalla. 

6) Kansallisen sivistyselämän piiriin kuuluvissa 
asioissa olisi Inkerin kansallisella edustuksella, jota tä- 
hän tarkotukseen sopivalla tavalla lisättäisiin, ratkai- 
seva lainsäädäntövalta Inkerin Maapäivien nimellä ja 
hoitaisi näitä asioita vakinainen hallinnollinen elin, 
jonka jäsenet asetettaisiin Inkerin Maapäivillä. 

7) Sitä paitsi on kaikille Inkerin kansalaisille, j otka 
vainoja ja sotaa paeten ovat poistuneet kotiseudultaan, 
turvattava esteetön paluu kotiin ja henkilöllinen koske- 
mattomuus ynnä omaisuuden palauttaminen, ryöstöjen 
ja hävitysten korvaaminen. 

Vielä tarkemmin määriteltynä käsittäisi Inkerin 
autonominen alue seuraavat venäläisen Pietarin läänin 
kunnat: 

a) Pähkinälinnan kihlakunnasta: Miikkulaisten, 
Matoksin, Toksovan, Rääpyvän, Keiton, Markkovan ja 
Shapkin; 

b) Pietarin kihlakunnasta: Korkeamäen, Lem- 
päälän, Kuivaisien, Haapakankaan, Vartiamäen, Val- 
keasaaren ja Lahden; 

c) Tsarskojeselon kihlakunnasta: Hatsinan, Skuo- 
ritsan, Venjoen, Koussulan, Tärölän, Mosinan, Tuutarin 
ja Inkerin; 

d) Pietarhovin kihlakunnasta: Kupanitsan, Sun- 
kuran, Papinkonnun, Rampovan, ja Hevaan; 

e) Jaaman kihlakunnasta: Narovan, Soikkolan ja 
Kattilan. 

Inkerin itsehallinto-ohjelmalle on bolshevikivastai- 

sen taistelun aikana hankittu erinäisten venäläisten ryh- 
mien m. m. Pariisissa työskennelleen perustavan ko- 
kouksen ryhmän ja sosialivallankumouksellisen puo- 
lueen kannatus, mutta epämääräistä on rakentaa mi- 
tään sen mahdollisuuden varaan, että joku ryhmä pää- 
sisi valtaan Venäjällä. 

Se, mikä vaikeuttaa sanomattomasti Inkerin tule- 
vaisuussuunnitelmat laatimista ja on omansa tuo- 
maan toivottomuutta mieliin näitä suunnitelmia laa- 
tiessa, on Pietarin kaupungin kysymys. 

Kuinka voidaan ajatella Inkerille maakunta- auto- 
nomiaa, kun sen sydämessä on Pietari, Venäjän pää- 
kaupunki, miljoonaisine asukaslukuineen? Eihän Suomi 
ajattele Pietarin valtausta ja Inkerin liittämistä it- 
seensä. Eikä Venäjä saata luopua Pietarista, ainoasta 
tiestään Itämerelle. 

Tyydyttävin ja mahdollinenkin ratkaisu olisi se, 
että Pietarin kaupunki, nyt kun Venäjän valta jo on 
heikentynyt, lakkautettaisiin olemasta venäläisen im- 
perialismin tukikohtana, että se julistettaisiin kansain- 
väliseksi vapaaksi kauppakaupungiksi. Tälle ajatuk- 
selle ja sen toteuttamiselle pitäisi Itämeren sekä Skandi- 
navian valtioiden antaa kannatuksensa. Luuksihan ole- 
van selvää, mikä uhka näiden olemassaololta lakkaisi, 
kun Pietari ei enää olisi venäläisen imperialismin tuki- 
kohta, ja eikö ole ilman muuta selvää, millaiset talou- 
delliset mahdollisuudet tällöin avautuisivat Itämeren 
ja Venäjän kaupalle. Ja Inkerin suomalaisen väestön 
elinehdot tulisivat täten turvatuiksi, reunavaltio-ket- 
juun liittyisi Suomen ja Viron maitse yhteenliittävä ren- 
gas. Silloin umpeutuisi tuo ketju Mustasta merestä 
Jäämereen. 

Pakolaisia rajalla kotiinlähdössä. 

Kotisikävä on pakottanut paljon inkeriläisiä pakolaisia 

kotiinpaluuta yrittämään, vaikka palanneet ovat monesti 
tyrmään vuosimääriksi joutuneet. 

Tälle ajatukselle koetettiin, kenties ei täysin ponte- 
vasti eikä näin tehostetussa muodossa, hankkia kanna- 
tusta Inkerin vapaustaistelun vuosina, mutta heikoksi 
tuo kannatus jäi. 

Raukeamaan sitä ei ole jätettävä. Se on liian suuri- 
merkityksellinen ja tärkeä ajatus niin Inkerin pelas- 
tukselle kuin Suomen tulevaisuuden mahdollisuuksille. 

Kuinka Inkerille nyt kävi, se on koettu. 

Inkeri sai Tarton rauhassa vain »kulttuuriauto- 
nomia»- vakuutuksen, tarkemmin määrittelemättömän, 
jolla kyllä olisi merkitystä, joka kyllä merkitsisi suurta 
askelta eteenpäin Inkerin suomalaisen väestön elinehto- 
jen turvaamisessa, jos sitä toteutettaisiin. Mutta tähän 
asti, sitten mainittujen vakuutusten antamisen, on In- 
keri kärsinyt vain sortoa ja kurjuutta. 

Inkerin toiveita. 

Lähin, mitä Inkeri Suomelta odottaa on, ettei tämä 
heimoside, joka on näinä kovan kohtalon vuosina paljon 
lujittunut, enää entisekseen laukeaisi. Ettei tulisi sitä 
aikaa, ettei se palaisi, se aika, jolloin Suomi ei mitään 
Inkeristä tietänyt. Itkuisin silmin katsoo Inkeri näihin 
kärsimyksen vuosiin, murtunein sydämin se osatto- 
muutensa tuntee, mutta Suomen itsenäistymisessä. 
Suomen vapauden päivän koitossa, on Inkeri nähnyt 
suuren aamunsa sarastuksen. 

Ennen kaikkea luottaa Inkeri, että kun sille se 
päivä koittaa, jolloin se voi käydä toteuttamaan vähintä 
oikeuttansa, kansallista itsehallintoansa, että sille sinä 
päivänä alettaisiin täältä käsin apua antaa. Kulttuuri- 
yhteys Inkerin kanssa on saatava lujaksi, sitä yhteyttä 
on alettava ylläpitää ja vakavasti vaalia. Suomalaisen 
sydän ei saa enää kylmetä rajantakaiselle heimokohta- 
lolle, se ei saa enää olla tylysti, liikkumatta, tylyydet 
kärsineelle, vieraassa orjuudessa vuosisadoin huoan- 
neelle heimokansalle. Kera kärsivän ja katoavan Inkerin 
kansan katoo paljon Suomen suuren heimon kalleinta. 
Pitää alkaa jo tuntua suomalaisesta niinkuin vietäisiin 
osa hänen sydäntään, kun vieraan kotkan kynnet Inke- 
riin iskeytyvät. 

Niin vähän kuin Inkeri on saanutkin turvaa ja tu- 
kea venäläisen vallan sortaman, mutta omaa elämätään 
elävän entisen Suomen taholta, niin täydesti kuin se on 
ollutkin unohduksissa ja vain omine vähäisine voimi- 
neen saanut elämästään taistella, niin sittenkin on 
Suomi ehdottomasti ollut se mahti, joka Inkeriä on 

liepeillään kantanut ja tietämättään ja tahtomattaankin 
sille elämän lämmön huokunut. 

Kun nyt Suomi on katkaissut kahleensa ja itsenäi- 
seksi valtakunnaksi ylennyt, niin on Inkerikin oikein 
älynnyt, mistä pelastusta on odotettava. Näinä aikoina 
on Inkerin kansa sitä alkanut Suomesta käsin tulevaksi 
toivoa, näinä aikoina on inkeriläisiin alkanut eläytyä se 
luottamus, joka ei ole suinkaan sammunut , vaikka In- 
keri on jo pettyäkin saanut ja saanut odottaa ja ras- 
kaasti kärsiä. Ilman itsenäistä Suomea ei Inkerin kysy- 
mys olisi näinä vuosina esille noussut. Itsenäisestä Suo- 
mesta toivoo Inkeri puoltajaa oikeuksillensa, uhkaa 
sortajillensa, tukea ja turvaa ylivoimaisessa ja epätoivoi- 
sessa taistelussaan. 

Siitä hetkestä, jolloin Inkerin kansan ja maan koh- 
talo on astunut kuuluviin ja nähtäviin, ja vaatii rat- 
kaisuaan, siitä hetkestä on tuon Inkerin suurimpana 
suojana nyt ja vastaisuudessa Suomen valtakunnan 
itsenäisyys. 

Mutta jäädessään sinne rajan taakse miljoonaväki- 
sen Pietarin liepeille huokaamaan, tahtoisi se yhä uudel- 
leen ja uudelleen — muistuttaa siitä * — , että Inkeri on 
muinoin ollut sitä samaa seutua, missä Kalevan kantelo 
helkki, missä Kullervon synkkä tarina syntyi, samat 
suomalaiset mahdit on Inkeri palvonut vuosisadoin 
suomalaisen kielen ja mielen etumaisena vartiona seis- 
tessään ja viimeisinä kovan kohtalon vuosina kantanut 
raskaimmat uhrit idän vaaraa vastassa ollessaan. Tä- 
nään ja tällä hetkellä on tuo muistutus niin hätähuutoi- 
nen, sillä Inkerin tunnolla ja sydämellä on vain pelkkää 
pettymystä. Ja se käsi, jonka Inkeri tahtoisi ojentaa 
Suomelle kiitollisuuden tuntein ja heimoavun pyyn- 

noin, on rento, sitä kylmää kuin kuolevan kättä. 
Inkerin mieli on masennuksissa siksi, että se tuntee 
ehommin kuin ennen, tuntee, mitä on jäädä yksin ja 
jäädä hätään. Sorrossa j a petoksessa, orjuudessa ja kau- 
hussa huokaa Inkeri — pimeää elää, kurjuutta kärsii, 
eikä enää oikein jaksa kertoa, kuinka se luotti ja kuinka 
se pettyi. Yhtä sitkeä ja suomalainen se tahtoisi olla 
edelleen kuin ennen, eikä olisi Inkerille suurempaa 
riemua, kuin että se vapautuksensa päivän suomalais- 
ten heimojen yhdyntäaamun sarastuksessa näkisi. 
Eihän mikään aamu voi sille kirkkaampana silmiin siin- 
tää, eihän mikään hetki voi siitä onnellisemmalta näyt- 
tää. Sille hetkelle se kärsii ja kestää. Sille se elää. 

Gustav Suits nimittää Viroaan Tuulimaaksi, sillä 
yli Viron alavan maan ovat puhaltaneet ainaisesti ko- 
van kohtalon tuulet. Inkerissä on paljon hautuu- 
maita, — tänä hetkenä on sen kohtalo kuin hautuu - 
maakohtalo. Mikä ei vielä ole tuhoutunut, autioitunut 
ja raunioitunut, se elää ristiinnaulitun elämää. 

Siitä inkeriläisestä, joka Inkeriään hartaasti ra- 
kastaa, tuntuu siksi juuri, kesken kärsimyksienkin, kuin 
Inkerin kärsimys olisi ristiinnaulitun kärsintää, kuin 
olisi tulossa ylösnousemuksen aamu yli hautuumaan ja 
raunioiden, kuin se sittenkin vaikenisi, tulisi päivä jäl- 
keen yön. Siihen ylösnousemuksen aamuun olisi kes- 
tettävä. Pitäisi jaksaa rukoilla, että se kohta koittaisi, 
pitäisi jaksaa uskoa, että se sittenkin kerran koittaa. 

